text:
WILLEMSTAD- 11 di novèmber 2021 – Ofisina di Turismo di Kòrsou (CTB) ta raportá un kantidat di 35.020 turista di estadia pa luna di òktober. Ku e kantidat di turista di estadia aki, luna di òktober 2021 a yega na 101% di e kantidat registrá na òktober 2019 esta promé ku pandemia. Na òktober 2019 un total di 34.526 turista di estadia a bishitá Kòrsou. Ta promé biaha desde ku a kita e restrikshonnan di biahe, ku nos a surpasá e kantidat di turista ora kompará esaki ku e mesun luna. Kòrsou a bolbe registrá un kantidat rèkòrt di turista for di Hulanda, un total di 22.713 turista hulandes a keda risibí na òktober 2021. Pa di kuater luna konsekutivo e kantidat di turista risibí for di Hulanda na 2021 a surpasá e kantidat di turista hulandes risibí den e mesun luna na 2019.
Na òktober, un kantidat di 25.933 turista di estadia a bishitá Kòrsou for di Europa. For di Hulanda nos a risibí 22.713 turista, 1.365 for di Alemania i 646 for di Bèlgika. Informashon kompilá for di e karchinan di imigrashon ta mustra ku turistanan europeo a keda un averahe di 10.7 anochi na luna di òktober 2021. Miéntras na òktober 2019 e averahe di anochi tabata 8.9. For di Estádos Unídos un kantidat di 3.379 turista a bishitá Kòrsou na luna di òktober. E turistanan aki a keda un averahe di 6.8 anochi miéntras e mesun luna na 2019 turistanan prosedente di Estádos Unídos a keda 6.1 anochi. For di region di Sur Amérika un total di 3.050 turista di estadia a bishitá Kòrsou, 49% tabata prosedente di Colombia miéntras 25% tabata prosedente di Brazil. For di Karibe un total di 1.428 turista di estadia a keda risibí na òktober. Mayoria di e turistanan aki ta prosedente di e paisnan den Reino Hulandes.
Na luna di òktober un total di 8 barku krusero a bishitá nos pais ku un total di 12.605 turista krusero.
“E prestashon di luna di òktober ta demostrá kon resiliente nos industria di turismo ta. Ku 35 mil turista di estadia na luna di òktober nos por anunsiá ku orguyo ku nos industria di turismo ta na mesun nivel ku òktober 2019. E esfuerso kolektivo di stakeholders lokal huntu ku nos partnernan internashonal den nos merkadonan prinsipal a sòru pa luna di òktober tabata eksitoso. Banda di esaki, Kòrsou a risibí un kantidat total di 185.265 turista di estadia durante e promé 10 lunanan di aña 2021”, asina CTB a remarká.


c: text/html

text:
E Naturalesa “Sekreto” di e Sinku Prinsipionan di Yoga, Part 2
Yoga ta simplemente un práktika di salú i relahamentu òf su origen, naturalesa, i propósito ta unu mas profundo?
Den e di dos parti aki di nos estudio, nos ta kuminsá wak e 5 Puntonan (Prinsipionan) di Yoga. Nos ta trata e promé dosnan: Ehersisio Apropiá (Asanas) i Respirashon Apropiá (Pranayama).
Ehersisio Apropiá
E término Asanas ta nifiká posishon (postura) firme. Esaki ta pasobra durante ehersisionan di Yoga e praktikante mester mantené e posishonnan (posturanan) aki pa un periodo di tempu. Segun Swami Vishnu Devananda, nan skrituranan ta kontené 8.400.000 Asanas (postura). Ma tin 12 postura básiko ku ta trese e esensia i resultadonan prinsipal di e sistema. Esakinan ta:
1. Para riba kabes
2. Para riba skouder
3. Plug
4. Piská
5. Dobla kurpa dilanti sintá
6. Kobra
7. Dalakochi
8. Bog
9. Twist lomba
10. Postura di e raf òf Postura di e pòwis
11. Dobla kurpa dilanti pará
12. Triangulo
E ehersisionan físiko den Yoga ta enfoká riba e salú di e wesu di lomba; su forsa i fleksibilidat. Sinembargo, ta un eror pa mira e ehersisionan aki komo meramente práktikanan físiko. Riba su website, Guru Swami Vishnu Devananda, e fundadó di International Sivananda Yoga Vedanta Centers, ta bisa asin’aki, “E ehersisionan físiko di Yoga ta diseñá no pa mehorá solamente e kurpa. Nan ta amplia tambe e fakultatnan mental i e kapasidatnan spiritual.”
Tradishonalmente, promé ku e praktikantenan di Yoga kumisá ku e Asanas, esta e ehersisionan físiko, nan ta praktiká e asina yamá kumindamentu na solo. Den mitologia Hindú, e solo ta wòrdu konsiderá komo un dios, i ta wòrdu adorá komo un símbolo di salú i inmortalidat. E kumindamentu na solo, manera esaki ta wòrdu praktiká dor di praktikantenan di Yoga, ta konsistí di 12 posishon (postura), kada unu selebrando un aspekto di e supuesto divinidat di solo.
Den Romanonan 1:25 nos ta lesa ku hende “a kambia e bèrdat di Dios pa un mentira i a adorá i sirbi e kriatura enbes di e Kreador, Kende ta bendishoná pa semper.” Solo ta algu finito, e ta algu ku tabatin un kuminsamentu, pues e ta meramente un kreashon di e úniko Dios berdadero i infinito. Den Isaias 45:5-6 Señor mes ta bisa, “Ami ta SEÑOR i no tin ningun otro; fuera di Mi no tin Dios. Lo Mi fahabo, ounke bo no a konoséMi, pa hende por sa for di ora solo sali te ora ku e drenta, ku no tin ni un otro fuera di Mi. Ami ta SEÑOR, i no tin ningun otro.” E Shema, e deklarashon di fe di e Hudiunan, ta bisa “Tende, O Israel! SEÑOR ta nos Dios, SEÑOR ta ún!”(Deu.6:4). Den Ezekiel 8:16 e profeta ta bisa,
“E ora ei El a hibami na e plenchi paden di e kas di SEÑOR. I mira, na entrada di e tèmpel di SEÑOR, entre e veranda i e altar, tabatin mas o menos bint'i sinku hòmber ku nan lomba pa tèmpel di SEÑOR i ku nan kara den direkshon pariba. I nan tabata bùig te na suela, kara pariba, den direkshon di solo” (enfasis, di mi).
Ku nan práktikanan, praktikantenantenan di Yoga ta birando nan lomba pa e úniko i berdadero Dios, i ta duna adorashon na solo, kua ta un akto idolatrá. I no tin nada den idolatria ku lo por ta di benefisio berdadero i duradero pa e kurpa, mente, i spiritu di hende. Loke bo sembra, esei bo ta kosecha.
Na final di e ehersisionan di Yoga, praktikantenan ta tuma e asina yamá Postura di e Kurpa Sin Bida. Esaki ta pa supuestamente rehubenesé kurpa, mente, i spiritu, i baha stress i tenshon.
Respirashon Apropiá
E di dos prinsipio di Yoga ta, Respirashon Apropiá (Pranayama). Prana ta nifiká bida (energia di bida) i tambe rosea. Yama ta nifiká kontròl. Pues algun ta tradusí pranayama komo e “kontròl di rosea.” E palabra ayama ta nifiká ekspanshon òf kresementu; asin’ei pues, un otro tradukshon di pranayama ta “ekspanshon di e forsa di bida.”
Den Yoga, praktikantenan ta trata na apsorbá e prana (e forsa di bida) tur ku ta posibel, dor di loke nan ta kome, loke nan ta mira, loke nan ta tende; ma prinsipalmente dor di e manera di hala rosea (pranayama). Tin vários téknika di pranayama, kada un ku nan propio supuesto benefisionan. Lagami djis menshoná algun di e téknikanan: Dirgha Pranayama, Ujjayi Pranayama, Nadi Shodhana, Kapalabhati, i Analoma Veloma.
Den e di tres parti di e estudio nos lo sigui analisa e otro puntonan (prinsipionan) di Yoga. Si bo ke lesa e promé parti di e estudio aki, klik aki.

robotstxt: allowed

filter: keep


text: KRALENDIJK – Sentro Hubentut i Famia (SHIF) ta partisipá ku nan tin un aktividat, ku ta karga e nòmber ‘Care 2 Share’. E aktividat ta trata di diferente paña ku e sentro a risibí, i por ofresé esun ku tin nesesidat. Ta paña segunda mano den bon kondishon. Tin paña pa baby, mucha i adulto. Tin diferente sais pa tur edat. Tin artikulo pa kas tambe. E persona ku ta bin pa skohe loke e tin mester, ta importante pa e presentá ku un tas pa por hinka paña den dje. Tur kos ta grátis. Tambe ta rekerí tapa boka pa asina kumpli ku e reglanan pa loke ta trata e problema di CoViD-19. E aktividat ta entre 5’or di atardi pa 8’or di anochi. E ta tuma lugá djabièrnè 4 i 11 desèmber. Sitio ta na Sentro pa Hubentut i Famia Kaya Prinses Marie 7.


text:
Kòrsou su Peloteronan Profeshonal #1-157
Resultadonan di Beisbòl Liga Grandi ayera:
- Toronto Blue Jays a derota Detroit Tigers ku skor di 9-2
- Boston Red Sox a pèrdè di New York Mets ku skor di 5-4
Xander Bogaerts a konektá 2 hit den 4 turno na bate ku 1 kareda anotá. Xander tin un promedio di .315
- Kansas City Royals a pèrdè di Tampa Bay Rays ku skor di 3-2
- Los Angeles Angels a pèrdè di Cleveland Indians ku skor di 9-2
- Colorado Rockies a derota Pittsburgh Pirates ku skor di 5-0
- Miami Marlins a pèrdè di Washington Nationals ku skor di 7-4
- New York Yankees a derota Atlanta Braves ku skor di 20-6
Didi Gregorius a konektá 2 hit den 3 turno na bate ku 2 base por bola, 2 kareda anotá i 1 empuha pa Yankees. Didi tin un promedio di .263. Pa Atlanta, Andrelton Simmons a konektá 2 hit for di kua 1 doblete den 5 turno na bate ku 1 kareda anotá. Andrelton tin un promedio di .265
- San Diego Padres a gana Philadelphia Phillies ku skor di 9-4
- Cincinnati Reds a pèrdè di Milwaukee Brewers ku skor di 4-1
- Houston Astros a pèrdè di Minnesota Twins ku skor di 7-5
- Seattle Mariners a pèrdè di Chicago White Sox ku skor di 6-5 den 11 entrada
- Baltimore Orioles a pèrdè di Texas Rangers ku skor di 6-0
Jonathan Schoop no a konektá hit den 3 turno na bate. Jonathan tin un promedio di .287
- St. Louis Cardinals a derota San Francisco Giants ku skor di 7-5
- Oakland Athletics a gana Arizona Diamondbacks ku skor di 7-4 den 11 entrada
- Chicago Cubs a derota Los Angeles Dodgers ku skor di 2-0
Kenley Jansen no a picha den e partido aki
Partidónan di Liga Grandi pa awe:
- Tampa Bay Rays kontra Baltimore Orioles
- Cleveland Indians kontra Toronto Blue Jays
- Miami Marlins kontra Atlanta Braves
- New York Yankees kontra Boston Red Sox
- Philadelphia Phillies kontra New York Mets
- Cincinnati Reds kontra Chicago Cubs
- Seattle Mariners kontra Houston Astros
- Washington Nationals kontra St. Louis Cardinals
- Arizona Diamondbacks kontra Colorado Rockies
- Los Angeles Angels kontra Oakland Athletics
- San Francisco Giants kontra Los Angeles Dodgers
- Texas Rangers kontra San Diego Padres
Resúmen:
- E organisashon di Colorado Rockies a laga Jair Jurrjens den libertat. Esaki tabata Jair su di dos temporada ku e organisashon despues di a keda firma pa un di dos temporada na novèmber di aña pasa. Jair e temporada aki a logra un rèkert di 2-5 ku un efektividat di 6.88 den 17 partido
- Roger Bernadina a keda skohe pa su kompañeronan di ekipo pa e premio di “Power Hitter of the Year. Roger tin te ainda 15 honron konektá e temporada aki pa Albuquerque Isotopes
Tripel A
- Roger Bernadina a konektá 3 hit for di kua 1 honron(15) den 3 turno na bate ku 1 base por bola, 1 base roba, 1 kareda anotá i 4 empuha pa Albuquerque Isotopes. Roger tin un promedio di .281
- Sharlon Schoop no a konektá hit den 3 turno na bate ku 1 base por bola pa Norfolk Tides. Sharlon tin un promedio di .221
- Shawn Zarraga a konektá 1 doblete den 4 turno na bate pa Oklahoma City Dodgers. Shawn tin un promedio di .294
Klase A
- Chris Garia a konektá 1 doblete den 4 turno na bate ku 2 kareda anotá i 2 empuha pa High Desert Mavericks. Chris tin un promedio di .335
- Gianfranco Wawoe a konektá 1 hit den 5 turno na bate pa Clinton LumberKings. Gianfranco tin un promedio di .265
- Ademar Rifaela a konektá 2 hit den 4 turno na bate ku 1 base roba pa Delmarva Shorebirds. Ademar tin un promedio di .264
- Sherman Lacrus no a konektá hit den 3 turno na bate ku 1 base por bola pa Spokane Indians. Sherman tin un promedio di .257
- Juremi Profar a konektá 1 doblete den 4 turno na bate pa Hickory Crawdads. Juremi tin un promedio di .291
- Jurickson Profar no a konektá hit den 4 turno na bate pa Hickory Crawdads. Jurickson tin un promedio di .200
- Darren Seferina a konektá 2 hit den 4 turno na bate pa Peoria Chiefs. Darren tin un promedio di .292
Liga di Nobato
- Jonathan Martijn a konekta 1 doblete den 4 turno na bate ku 1 kareda anotá pa Billings Mustangs. Jonathan tin un promedio di .275
Liga Independiente
- Curt Smith a konektá 2 hit for di kua 1 doblete den 4 turno na bate ku 1 base por bola i 2 kareda empuha pa Lincoln Saltdogs. Curt tin un promedio di .297


text:
Scott Joplin
Scott Joplin tabata un kompositor i pianista famoso, kompara ku kualkier kompositornan Oropeo den su tempu, ela komponé hopi musik den su bida ku despues tabata konosí komo músika di pelikula. Scott Joplin a nasé dia 24 di november aña 1886 na Texarkana (Teksas) e tabata yu di un famia pober, su tata tabata Jiles Joplin i su mama tabata Florens Givins. Dia Scott tabatin 7 aña di edat ya kaba e tabata un mucha ku hopi talènt den músika. Su mama tabata traha komo kria na kas di un famia blanku, aya nan tabatin un piano kual Scott a kuminsa siña toka. Ku 11 aña di edat ela sigi tuma les di piano serka un Aleman imigrante ku tabata yama Julius Weiss, aya Scott a praktiká diferente estilo di músika foi klasik, himno, opera i hopi variashon di músika oropeo. Despues ela kuminsa praktiká su mes estilo di músika ku ela yamé ragtime.
Great Crush Collision March[editá | editá fuente]
Na aña 1880 Scott Joplin a bai Sedalia kaminda e tabata studia na George R. Smith College di Afro-Merikano na Sedalia (Missouri) ku tabata bou di guia di fundashonnan religioso despues di sklabitut. Scott Joplin a kuminsa su karera musikal na aña 1891 despues ku ela bolbe Texarkana. Ela kuminda toka ku diferente gruponan musikal. Na aña 1893 ela bai Chicago pa bishita World's Fair no komo artista introdusí, nan no tabatin hopi simpatia pa Afro-merikanonan, pero tòg tabatin hopi bishitante nan dje World's Fair a gosa di su músika kaminda e tabata toka ku su prome bend den bisendario di e Fair. Na aña 1894 Scott a bolbe move pa Sedalia, aya ela kuminsa toka den klup ku yama di Maple Leaf Clup i Black 400 tabata klupnan sosial pa gentlemen Afro-merikanonan, ayi e tabata konosí komo un pianista respetable, el a kuminsa komposá i duna les di músik. Un di su prome komposishon músikal na aña 1896 tabata di "Great Crush Collision March" despues di staged train crush na Mclennan County (Teksas). Staged train crush ta un menera ku nan tabata laga dos train bashí bai dal den otro, pero e dia ei a sosode un aksidente, e stomketel nan den e trainnan a eksplotá i metal a bula leu den bisendario mata tres hende i hopi heridá, 40.000 hende a bin mira e train crush entre otro Scott Joplin.
Maple Leaf Rag[editá | editá fuente]
Na aña 1899 Scott Joplin a kasa ku Belle un biuda di ruman mayor di Scott Hayden un kolaboradó di Scott Joplin. Arthur Marshall, Scott Joplin i Scott Hayden nan komponé collaborative rags. Joplin su miho komposashon "Maple Leaf Rag" ku John Stark publishing editor di músika a publiká, ku tabata su prome ragtime hit, ei por a tende kon sublime su estilo di toka tabata. E tabata un maestro den su manera di toka, hopi tokadó i kompositornan a studia su estilo di toka i hopi musikantenan a kuminsa toka rags músika. Despus di e hit grandi "Maple Leaf Rag" Scott a haya hopi fama, nan tabata yamé di "king of rag composers". Scott a komposá 44 sorto di ragtime, dance, klasik rag, opera i hopi otro mas. Na aña 1900 Scott ku su kasa a bai biba na St. Louis aya e kasa a duna lus na yu muhé ku a muri un par di luna despues, e relashon ku su kasa no tabata masha bon, pasobra su kasa no tabata interesá den músika i despues nan a devorsiá. Scott a keda biba na St. Louis i a sigi produsí tur su hitnan grandi manera "The Entertainer", "Elite Syncopations", "March Majestic" i "Ragtime Dance".
Rekonosementu[editá | editá fuente]
Scott Joplin tabatin hopi fama, pero e no a haya rekonosementu komo un kompositor grandi den su bida, mas ku 60 aña despues di morto ela haya rekonosementu di su ragtime musiká den e pelikula "The Sting" na aña 1973 ku a gana e "Academy Award" di musiká di pelikula un di su hitnan "The Entertainer". Su opera "Treemonisha" di aña 1910 ku a bira un èksito 1975 den e Housten Grand Opera a haya e deseabel Pullitzer Prize. Scott no a haya fama ku e Opera Treemonisha na 1910 komo ku e no por a haya un editor pa publiká su opera. Finansiel no tabata bai bon kune mas ela bai bankrut. Na aña 1917 su salú a bai tras i dia 1 di april 1917 ela muri den Manhattan State Hospital. Despues di su morto hopi kompositornan a usa su estilo, kreashon i eksperensha nan di su opera i rags den kombinashon ku tur sorto di musiká tradishonal riba henter mundu. E tabata un maestro ku a pone e fundamentu pa tur sorto di musiká moderno di awendia. Prome ku Scott Joplin a muri ela bisa un amigo di dje "Ta despues di mi morto mi lo haya rekonosementu komo tokado, kompositor i The king of Ragtime" historia di maestro grandi.


text: Oranjestad, December 30, 2020 – Crisis Team Covid -19 ta desea di informa nos comunidad cu entrante dia 5 di januari 2021, biaheronan lo mester realisa un COVID-19 test pa por drenta Aruba biniendo for di Boneiro. E test aki por wordo haci dentro di 72 ora prome cu e biahe of ora di yegada na aeropuerto di Aruba, manera ta e caso cu pasaheronan cu ta yega nos isla for di cualkier otro destinacion. Te ainda biaheronan for di Boneiro tabata wordo exonera pa haci e test, pa motibo di e asina yama “Travel Bubble” entre e dos islanan. Sinembargo entrante dia 5 di januari 2021 esaki lo no ta aplicabel mas. Pasaheronan ta wordo pidi pa tuma bon nota di e cambio aki.


text:
les di Sabbatskol
otro idioma
Les di sabbatskol kuartaal 3, aña 2022, Titula: Den e krisol ku Kristu
Les 9: Un Bida di Alabansa
Un Testigu Ku ta Konvensé
Lesa pa e siman aki:
Fil. 4:4-7, , Hos. 5:13- 6:20, Salmo 145, Echonan 16:16-34, 2 Kron. 20:1-30.
TEKSTO PRINSIPAL:
"Keda semper kontentu den Señor! Mi ta ripití: Keda kontentu!" (Filipensenan 4:4).
djarason, 24-08-2022
I Den e buki di Echonan, alabansa tabatin un efekto asombroso riba esnan ku tabata tend'é. Lesa Echonan 16:16-34. Despues ku nan a sker nan paña kita for di nan kurpa i a bati nan duru, nan a tira Pablo i Silas den prizón. No tabatin niun hende einan pa pone ungwento riba nan lomba ku tabata mal kòrtá i gólpiá. Den gran doló físiko i ku nan pianan den blóki, nan a pone nan den e skuridat di e parti di mas paden di prizón. Pero miéntras e otro prizoneronan tabata sinta skucha, Pablo i Silas a kuminsá hasi orashon i kanta.
Despues di e teremoto, i despues ku e wardadó di prezu a deskubrí ku ni Pablo ni Silas ni niun di e otro prizoneronan a skapa, "temblando el a kai dilanti Pablo i Silas. Despues el a hiba nan pafó i puntra: 'Shonnan, kiko mi mester hasi pa haña salbashon?' "(Echonan 16:29, 30).
Di kon e evento akí a pone e wardadó di prezu enfoká riba su propio nesesidat di salbashon? Ki ròl bo ta kere ku e orashon i kantikanan di Pablo i Silas a hunga den e echo ku e prizoneronan no a kore bai, i den e kombershon di e hòmber akí i henter su famia?
Ta asombroso pensa ku nos alabansa por transformá e destino eterno di esnan rònt di nos. Si Pablo i Silas a sinta den sukú murmurá i keha manera prizoneronan ta hasi hopi biaha, bo ta kere ku kualke hende lo a salba e anochi ei?
Nos no sa kiko a sosodé ku e wardadó di prezu i su famia mas despues, pero bo por imaginá bo ku nan ta lesa e palabranan ku Pablo a skirbi despues for di un otro prizón na Roma: "Pasobra boso no a haña solamente e privilegio di kere den Kristu, pero tambe di sufri p'E. Boso ta pasando den e mesun lucha ku boso a mira ami pasa aden i ku awor boso ta tende ku mi ta pasando aden ketu bai" (Fil. 1:29, 30). Si nan a lesa esaki i a reflekshoná riba kon Pablo su sufrimentu a trese goso pa nan, siguramente e mester a trese un kantika riba nan kurason i un desafio fresku pa keda fiel, no ta importá e preis.
Ken bo ta kere lo por tabata influensiá pa Dios a traves di un kantika di alabansa ku lo por a bin for di bo kurason? Hasi un esfuerso koordiná pa ta mas habrí i entusiasmá den bo alabansa na Dios rondó di otro. Bo no sa e efekto positivo ku e lo por tin.
105


text:
Nos invitado den e programa aki ta Sr. Lanislau Seraus, miho konosi komo Borinque. Un koki hopi konosi na Boneiru spesialmente su pa su nomber of nomber di su snack ku tabata un konsepto hopi konosi i asepta na Boneiru. Nos a kombersa kune tokante su bida pero espesialmente riba su kushinamentu.
Produkshon: Fundashon Históriko Kultural Boneriano
Durashon: 52 minüt
Fuhikubo ta presentá: Lanislau Fernando Seraus
Nos invitado den e programa aki ta Sr. Lanislau Seraus, miho konosi komo Borinque. Un koki hopi konosi na Boneiru spesialmente su pa su nomber of nomber di su snack ku tabata un konsepto hopi konosi i asepta na Boneiru. Nos a kombersa kune tokante su bida pero espesialmente riba su kushinamentu.


text:
Polítiko independiente Gwendell Mercelina, Jr. ta hasi un yamada na nos komunidat den Reino pa sostené kandidato #3 Samira Rafaela di lista #1 D66
WILLEMSTAD, CURAÇAO – Na 2009, Gwendell Mercelina, Jr. a sostené kampaña polítiko Oropeo di Nadya van Putten di GroenLinks, dies aña despues e ta konsehero pa komunidat Karibense Hulandes di Samira Rafaela, e úniko kandidato ku desendensia Kurasoleño (Karibense Hulandes) pa Parlamento Oropeo 2019 – 2024.
Samira Rafaela, por ta e promé embahador den historia Oropeo si nos komunidat demostrá union i sostené pa ser elihí na elekshon di Parlamento Oropeo 23 di Mei. E plan i enfoke di Samira tambe ta dirigí atenshon na nos komunidat.
Si nos ta deseá di tin un influensia, un bos den nos propio direkshon, nos mester demostrá ku nos mes tambe ta kere den nos hendenan. Polítika ta representashon, ta remarkabel ku nos no tin niun representashon den e Parlamento Hulandes (Tweede Kamer) aktual. Pues e oportunidat ku nos tin ku Samira nos mester asumié i mir’é riba e nivel di Union Oropeo, kaminda kada nivel di maneho tin su grado i diferensia sumamente importante.
Durante e bishita na e islanan tambe Gwendell a kompaña Samira i pa ku esaki mester gradisí tambe koleganan polítiko manera Nina den Heyer, Clark Abraham, Daisy Coffie, Serginho Finies, Rocco Tjon, Ana Maria Pauletta i Giselle Mc William ku a sostené nos kandidato surpasando kolo polítiko o ideologia di partido. Tur e organisashonnan ku a duna oido i tambe sostené e bishita, tambe esnan ku dor di e tempu kòrtiku lamentablemente no a logra topa ku Samira.
Si di e forma aki nos por sigui uni, semper tin speransa pa hiba un generashon nobo dinámiko di polítika diferente, pues laga nos sigui ta un ehèmpel pa fomentá tambe konsientisashon i importansia di nos suidadania Oropeo i nos ròl komo LGO, sigur komo miembro presidensial 2019 di OCTA.


text:
Oranjestad – Chris Romero di Mep a referi na e aumento cu lo tin di parti di Arubus cu lo subi cu 11 porciento. e prijs lo bira di 2,25 y lo bira 2,50 di florin.
Mirando cu ya gobierno a aumento e AZV y e AOV caminda cada trahador a bay cu suma substancial atras den nan salario. Romero ta sigi splica pa Noticiero 94 cu esaki lo pone e lo bira un peso extra pa nos comunidad. Nos tur sa cu Arubus ta un medio social na unda ta net e personanan di menos recurso ta hasi uso di e servicio aki.
Mas Sr.Romero parlamentario di Mep ta sigi bisa cu esnan cu no por cumpra auto a nan ta bay haya un gasto extra riba nan. A tende cu lo tin otro bentahanan pero esaki ta trece cu ne cu tin cierto cosnan mara cu e mester wordo hasi den 30 dia.
Sr.Chris Romero ta amplia mas via nos Player:


text:
“Dios ta amor… y amor ta Dios, maske mi no ta na e mundo aki,
tur dia lo mi ta banda di boso Curazon, mi por stens di loke Senor ta hasi”
Salmo 33
Cu dolor na nos curason, nos ta participa fayecimento inesperadamente di nos ser stima:
Sra. Lydia M. Malmberg
*10-05-1942 – †23-9-2022
Na nomber di su:
Yuinan:
Cilia Pablo
Eduardo Pablo y Michelle Pablo – Forlonge
Jolanda van der Wijne – Pablo y Iwan van der Wijne
Nietonan:
Sharelly Emanuelson
Jordan Emanuelson
Nikita Pablo
Bailey Pablo
Tye Pablo
Bisanieto:
Emma Emanuelson
Rumannan:
Harold Malmberg y Maude Malmberg – Brown, Henry Malmberg y †Edith Malmberg , Elizabeth Malmberg y †Eugene Malmberg, Mildred Brown – Malmberg y †Charles Brown, Hellen Malmberg, Lilian Pieters – Malmberg y Roque Pieters, Clyde Malmberg – Edlien Malmberg – Lauffer
Famia y amigonan, conociernan, bisiñanan na Aruba, Korsou, Hulanda, Surnam y merca:
Demas famia: Malmberg, Famia Emanuelson, Famia Halley, Famia van Eer, Famia Lesire, Famia E. Maduro, Famia Hoogvliets, Famia Gerardus, Famia Jacobs, Famia Bikker, Famia Gunther, Famia Berenos, Famia Tjon A Loi, Famia Chi A Loi, Famia Eudia Gonsalvez, Famia Adonis, Famia Pourier, Famia Lo- A -Njo
Acto di condolencia y despedida lo tuma lugar na Aurora Funeral Home diasabra 1 oktober 2022 di 2:00 p.m. – 4:00 p.m.
Disculpa nos si den nos tristeza nos por a lubida di menciona algun famia of conocir.


text:
Resultadonan di Beisbòl Liga Grandi ayera:
- Arizona Diamondbacks a pèrdè di Los Angeles Dodgers ku skor di 6-3
Kenley Jansen a salba su di 34 partido di temporada pichando 1 entrada sin permití kareda tampoko hit miéntras ku e la poncha 1. Kenley tin un rèkert di 2-1 ku 34 partido salba i un efektividat di 2.36
- Pittsburgh Pirates a derota Colorado Rockies ku skor di 5-4
- Texas Rangers a gana Oakland Athletics ku skor di 8-1
- Baltimore Orioles a derota Washington Nationals ku skor di 5-4
Jonathan Schoop a konektá 1 honron(15) den 4 turno na bate ku 1 kareda anotá i 2 empuha. Jonathan tin un promedio di .278
- Chicago White Sox a pèrdè di New York Yankees ku skor di 3-2
Didi Gregorius no tabata tin turno na bate den e partido aki
- New York Mets a derota Cincinnati Reds ku skor di 6-4
- Philadelphia Phillies a pèrdè di Miami Marlins ku skor di 1-0
- Tampa Bay Rays a derota Boston Red Sox ku skor di 4-2
Xander Bogaerts no a konektá hit den 3 turno na bate ku 1 base por bola. Xander tin un promedio di .322
- Milwaukee Brewers a pèrdè di St. Louis Cardinals ku skor di 7-3
- Cleveland Indians a derota Minnesota Twins ku skor di 6-3
- Seattle Mariners a pèrdè di Kansas City Royals ku skor di 10-4
- San Francisco Giants a pèrdè di San Diego Padres ku skor di 5-4
Partidónan di Liga Grandi pa awe:
- Pittsburgh Pirates kontra Chicago Cubs
- Chicago White Sox kontra New York Yankees
- Philadelphia Phillies kontra Washington Nationals
- Tampa Bay Rays kontra Toronto Blue Jays
- Minnesota Twins kontra Detroit Tigers
- Atlanta Braves kontra Miami Marlins
- Baltimore Orioles kontra Boston Red Sox
- New York Mets kontra Cincinnati Reds
- Cleveland Indians kontra Kansas City Royals
- Los Angeles Dodgers kontra Colorado Rockies
- Texas Rangers kontra Houston Astros
- Milwaukee Brewers kontra St. Louis Cardinals
- San Francisco Giants kontra Oakland Athletics
- Seattle Mariners kontra Los Angeles Angels
- Arizona Diamondbacks kontra San Diego Padres
Beisbòl Profeshonal Hapones Nippon:
- Wladimir Balentien a konektá 1 hit den 4 turno na bate pa Tokyo Yakult Swallows. Wladimir tin un promedio di .286
Kòrtiku:
- Scott Boras a deklará ku e no ta deskartá un posibel ekstenshon di kontrakt pa Xander Bogaerts ku Boston Red Sox. Segun Boras e ta dispuesto pa kòmbersá riba un ekstenshon. “Mi ta bisa tur ekipo i tur hungadó ku nos ta un porta habri,” Boras a deklará. Mas aleu e agente di e pelotero di Aruba a bisa ku for di e promé momentu ku nan a mira Xander hunga nan tabata sa ku e ta bai bira un super estrea. Bogaerts ta elegibel pa arbitrahe te na aña 2017 ku e posibilidat di bira agente liber na aña 2020.


text: Dialuna atardi team di atraco compaña pa fiscal a haci un entrada judicial na un adres na Sabana Liber unda a detene un sospechoso envolvi cu sospechosonan di atraco recien deteni durante un razzia algun siman atras. Despues di su detencion a busca na e adres eynan unda a detene, despues a bay na su cas y apartamento mes na Noord y finalmente na su compleho di apartamento unda a busca den tur su apartamentonan. Ta trata aki di e sospechoso B.J.D.R. di 32 aña kende tin un funcion halto na un hotel di renombre y cu tabata ser busca como un sospechoso den un investigacion di atraco andando. Nos ta spera di haya mas detaye di e caso aki cual ministerio publico tin e hermeticamente sera.


text: KRALENDIJK – Chris de Vogel mènedjer di krísis pa kolòm di salubridat i kuido médiko i konsehero di e kolòm aki den EBT, resientemente a menshoná durante un enkuentro ku prensa pa no kere tur loke tin den media. Hopi informashon inkorekto ta sirkulá den media. “E virus di ‘corona’ ta un vírùs nobo i sientífikonan ta hasiendo hopi investigashon i kada dia tin algu nobo i diferente ku e forma di funshonamentu di e vírùs ariba menshoná. Otro kos ku mi ta trese dilanti pa tene kompashon ku esnan ku ta den karentena den nan mes kas. E hendenan aki mester hasi hopi esfuerso pa 14 dia keda den kas òf mas leu ku nan bai ta den kura di nan kas. E kos aki no ta algu fásil. E hendenan den karentena no ta sufri di kebrante di salu, sinembargo nan a regresá Boneiru for di eksterior i pa tur seguridat ta pidi nan pa keda un temporada isolá for di otronan den komunidat,” de Vogel a menshoná. El a sigui bisa:” Laga nos ta orguyoso di nos habitante nan. No hasi manera bo ta polis i no usa ‘Facebook’ komo kódigo penal. Despues di 14 dia bo ta den libertat, esta ku por ta den komunidat,” de Vogel a menshoná.


text:
Oranjestad-Biblioteca Nacional Aruba ta presenta otro edicion di su Festival di Buki pa Mucha. Actividadnan di Festival di Buki pa Mucha 2018 ta den luz di e tema ‘Amistad’. E aña aki e lema ta ‘Amistad! Traha storia hunto. Ta pidi scolnan pa registra pa un bishita di un autor of ilustrador na scol. Tambe ta pidi docentenan pa registra pa e tayernan na biblioteca. Esaki mas pronto cu ta posibel.
Comision di e festival ta produci un buki pa mucha specialmente pa e festival. Un buki cu lo bay na e scolnan participante. E aña aki ta produci un compilacion di 15 storia. Cada storia a keda ilustra pa artista visual Vanessa Paulina. Vanessa a crea tambe e imahen di e festival cu ta expresa e tema ‘Amistad’. Esaki a keda presenta na prensa.
Ideanan y inspiracion pa haci algo cu e tema ‘Amistad’ tin hopi y biblioteca ta duna tayer na maestronan di scol basico con pa traha cu e tema aki den buki, Contamento di storia y otro expresion. E tayernan ta den siman di 17 di september pero registracion ta necesario.
Autornan di buki pa mucha cu ta participa e aña aki ta: Hulanda: Mariska Hammerstein, Jeroen Hoogerwerf, Evelien van Dort y Danielle Schothorst. Di Corsou: Tio Ali, Crisen Schorea y Levi Silvania. Di Boneiro: Denise de Jongh-Rekwest, Surnam: Indra Hu-Ramdas, Colombia: Pedro A. Vargas Alvarez. E grupo di Aruba ta wordo forma dor di Gino Vrolijk, Richard Dabian, Sergio Jie-A-Loi, Rosabelle Illes, Liliana Braamskamp-Erasmus, Diana Marchena, Robert Reeberg y Vanessa Paulina como ilustrador.
Pueblo Ta Papia Ta Cuminsa pa 1.30 P.M.
Scuche Riba 94.1 Di Hit 94 FM
Cu The Anchorman
Johnny Habibe


text:
Acompañante social
Ora bo tin un aprobacion pa un acompañante social, AZV ta duna bo acompañante social un carta di declaracion cu ta informa cu e ta e acompañante oficial di bo. E carta aki por wordo uza (por ehempel) pa e dunado di trabou.
Cambio di acompañante social
Algun asegurado mester keda pa un tempo largo den exterior, p.e. 6 siman of mas. Ta comprendibel cu no tur acompañante por keda full e periodo. Cambio di acompañante ta posibel, sin embargo AZV no ta paga e ticket di biahe pa e segundo (of mas) acompañante. Den caso cu bo tin e intencion pa cambia di acompañante, avisa esaki adelanta na e Departamento di Cuido Medico den Exterior. E ora AZV por tene cuenta cu esaki.
Acompañante medico
Ora bo specialista ta haya cu bo tin mester di un acompañante medico, e specialista ta indica esaki riba e peticion. Por lo general, e specialista mes ta regla esaki tambe. Si AZV aproba un acompañante medico, e ora e gastonan di e acompañante medico ta bin pa cuenta di AZV.
Aporte financiero pa pashent
E calculacion di e aporte (compensacion) financiero pa dia ta basa riba dos cos:
- Cuanto dia e tratamento ta bay dura.
- Si abo como e pashent ta hospitalisa of no.
Tuma nota! Ora bo ta hospitalisa, e ora bo no ta haya e compensacion financiero, ya cu tur cuido -incluyendo cuminda y bebida- ta wordo duna den hospital mes. Bo ta wordo informa tocante e compensacion financiero pa dia. Den caso cu bo keda un tempo mas corto di loke a pensa, e ora bo ta entrega e resto di e placa cu bo ta a ricibi bek na AZV door di haci un transferencia di e resto di e placa na cuenta di banco di AZV.
Ora mester keda mas tempo
Por sosode cu bo mester keda mas tempo den exterior. Den tal caso, e specialista den exterior ta percura pa manda un informe medico pa e consehero medico di AZV. Den paisnan unda AZV ta traha cu un broker, e informe medico mester wordo manda pa e broker.
Si e specialista den exterior recomenda un tratamento cu por wordo duna na Aruba mes, anto AZV lo traslada bo pa Aruba pa e sigui e tratamento aki. Den caso cu AZV duna un aprobacion pa keda mas tempo afo, e ora ta prolonga e aporte financiero pa dia.
Regreso pa Aruba – Aerolinea Comercial
Regularmente e hospital di exterior ta manda informacion pa AZV. Na momento cu bo haya informacion cu bo tratamento ta cla, bo mester tuma contacto cu e Departamento di Servicio pa Cliente Internacional di e hospital, pa asina nan regla bo biahe di regreso. Tambe e hospital di exterior ta pone bo specialista na Aruba na altura cu bo tratamento a keda cla. Mayoria biaha e biahe di regreso ta bay via un aerolinea comercial.
E biahe di regreso semper ta wordo regla despues cu e Departamento di Servicio Pa Cliente Internacional of broker ricibi e informe medico. E informe medico ta inclui e confirmacion cu bo por bay cas bek. .
Den caso cu no tin un broker, e ora abo mes of bo acompañante social ta contact e Departamento di Cuido Medico Den Exterior di AZV. Akinan tambe ta conta cu e biahe di regreso ta wordo regla despues cu ricibi e informe medico.
Regreso pa Aruba – Air Ambulance
Den casonan excepcional, ora cu e specialista den exterior indica cu bo tin cu bolbe Aruba cu un air-ambulance, AZV lo mester evalua esaki prome. Den caso cu AZV duna aprobacion pa regreso cu air ambulance, lo nifica cu e asegurado mester warda, te ora un siguiente caso urgente di otro pashent na Aruba presenta y cu lo mester pidi un air ambulance. Esaki por dura mas o menos 1 siman. Una bes cu e Air Ambulance yega Aruba, ta traslada e pashent pa Dokter Horacio Oduber Hospital.
Recomendacion
Despues cu bo yega Aruba, ta consehabel pa bo tuma contacto cu bo specialista y dokter di cas pa informa nan di bo tratamento cu bo a caba di haya den exterior.
Fayecimento den exterior
Por sosode cu bo ta fayece durante di bo tratamento den exterior. Esaki ta un situacion tristo y dificil, unda bo acompañante social tin cu bay regla e documentonan oficial pa por prepara y transporta bo curpa bek pa Aruba. Esaki ta un proceso cu ta tuma algun dia. Pa cos cana mas lihe, bo famia tin cu apunta -mas pronto cu ta posibel- un funeraria na Aruba.
Den caso di fayecimento, AZV ta pidi e acompañante social pa haci mas lihe cu ta posibel y cumpli cu tur loke ta wordo pidi pa asina e curpa di e fayecido wordo transporta lihe pa Aruba.
- AZV ta cubri e gastonan di preparacion y transportacion di e fayecido te na yegada na aeropuerto na Aruba.
- Gastonan di transportacion local y di entiero ta pa cuenta di e famia di e fayecido.


text:
CUERPO POLICIAL TA INFORMA:
Resultado Parada di Blaas cu 0 detencion
Awe diadomingo merdia pa 1:07 Cuerpo Policial conhuntamente cu S.M.A.C. a cuminsa parada di blaas na San Nicolas..
E parada a conta cu 4 grupo di mucha y 1500 participante.
Cuerpo Policial tabata tin 75 polis riba pia . Esaki consistiendo di e parti uniforma , recherche , ME,AE y e parti administrativo .
Pa 4:37 e cabez di e parada a jega Joe Laveist y pa 5:06 e ultimo grupo a jega e final.
E aña aki nos a conta cu 0 detencion.
Aña pasa e parada di blaas a conta cu 0 detencion.
Cuerpo Policial ta contento cu e resultado .


text:
Esaki ta e exigencia di fiscal di Ministerio Publico contra Billy Piternella, artista di tattoo, conoci riba red social como “Billy King”. A presenta un serie di acusacion contra dje di violacion, menasa y maltrato, no un pero varios biaha.
E homber perverso aki a mara y penetra su amante na su parti patras cu su mokete completo, te mand’e hospital pa tratamento medico avansa. A bati su amante cu slang di wasmashin como castigo pasobra e no a papia berdad cu ne.
Aunke e acusado ta bisa esaki ta reglanan palabra y cu psicologo a bisa e ta sufri di “Parafiele Stoornis”, toch fiscal ta hay’e culpabel. A pidi un castigo di seis aña di prizon p’e.
Lesa e edicion di TREMPAN di mañan diasabra pa un relato completo.


text:
Desde diaranson 3 di augustus te cu dialuna dia 15 di augustus, Departamento di Obranan Publico (DOW) ta trahando riba un “overrijdbaar rotonde” nobo na e crusada di N.V. ELMAR (Wilhelminastraat) hunto cu ex-Cooks Restaurant den Adriaan Lacle Boulevard. Ta traha den oranan di atardi/anochi (6:00 pm pa 3:00 am) mientras cu den dia e crusada ta habri pa trafico.
Manera a menciona cu awe diadumingo a asfalta e crusada/rotonde di N.V. ELMAR. Trabou a cuminsa di trempan caba y ta segun schedule. E rotonde ta keda cera te cu mañan dialuna mainta 7:00 am y bolbe cera anochi pa haci e trabou di marcacion. Pa diamars 16 augustus 2022 lo habri e caminda completo, manera a priminti, net na ora prome cu scol habri.


text:
Oranjestad –Minister Xiomara Maduro a ricibi bishita di dos hoben emprendedor David Kock Jr. di 17 aña y Daniel Kock di 16 aña hunto cu nan tata David Kock.
Durante e encuentro aki e dos hobennan aki a presenta Minister Maduro nan producto di koffie ‘Kompa Nanzi’ traha localmente. David Jr. y Daniel na edad hoben a establece un compania di koffie ‘Kompa Nanzi’ cu ta procesa y produci koffie localmente. E bonchinan di koffie ta 100% arabica, certifica organico, artesenalmente tosta y empaketa localmente. E nomber di e koffie ‘Kompa Nanzi’ ta pa simbolisa cu e koffie ta un producto crioyo.
‘Kompa Nanzi’ ta un koffie cu no tin mester di agrega suco na dje y ta bunita empaketa. Riba e paki tin e figuranan di e historia di Kompa Nanzi y tambe un historia cortico tocante Kompa Nanzi. Pronto e koffie ‘Kompa Nanzi’ lo ta obtenibel rond Aruba.
E mandatario ta masha orguyoso di e dos hobennan emprendedor David Jr. y Daniel, cu ta un bon ehempel y inspiracion pa otro hobennan. Dos hoben cu apoyo di nan mayornan a tuma e curashi di bini cu un producto local y lanta nan propio negoshi.
Pa Minister Xiomara Maduro tabata un placer di a reuni cu e hobennan emprendedor y ta desea e David Jr. y Daniel hopi exito cu nan compania ‘Kompa Nanzi y a gradici e hobennan pa contribui na economia di nos Pais na un edad asina hoben.


text:
Diamars mainta a drenta informe di cu tin un persona riba e tereno di Aruba Ports Authority na Bushiri, mesora a dirigi un patruya na e sitio. Na yegada di e patruya a bin compronde cu aki ta trata di un persona cu ya dialuna a subi e tereno banda pabao pa asina subi riba e barco pero ayera ni awe no a logra ya cu manera ela subi tereno nan a gar’e polis a detene e intruso y a bay warda di polis cun’e.
1 thought on “Polis a detene intruso cu ayera y awe a subi tereno di Aruba Ports Authority pa subi riba e barco”
-
quizas embes di yega sera hende nan mester haci un evaluashon sicologico. si e persona aki a purba dos dia caba pa drenta un tereno priva lo ta ideal pa haci onderzoek riba e persona wak su criminal records y tambe si e persona tin un problema sicologico cu nan por asisti’e cu ayudo. tambe bal boso tin e hende nan aki sera y despues di dos dia nan ta sali fe prizon. e persona ta mustra perdi. spera respaldo por jump in tambe.


text:
Bo kier experencia amor? Awel, simpel… trese amor den bo ser. Pensa pensamentonan limpi y bunita pa bo mes y pa otronan…
Hasi accionnan di amor… amor di berdad… amor cu ta sali di bo esencia…
For di e mas profundo di bo ser…
Ora amor ta bira mas y mas parti di ken bo ta, bo lo experencia amor…
Amor lo bira e refleho pa e mundo pafo di bo, di loke ta resona den bo alma, e spiel di loke abo a bira…amor puro y puro amor…amor riba pia…
Bo mundo externo lo atrae loke ta vibra den bo interior…esta amor y bondad y comprension, hermandad y humanidad…
Bo ta surpasando bo sumpinjanan y dolornan di bida pa traha lugar pa un experencia mas halto…
Amor pa bo, ja no ta mas un cos cu bo por cumpra of bende, exigi of basila…
Abo a ‘bira’ Amor… for di e paden di bo ser y amor a bira bo derecho como jiu di un universo cu ta bondadoso…
Bo lo atrae abundancia, gracia y gratitud den bo ambiente di bida.
Pakico? Pasobra amor a bira bo focus… e ‘caminda’ y proceso di bo bida y no e meta…
Amor berdadero no ta algo pasajero…
E ta hinca den cada fibra di bo ser…
E ta bira bo energia fundamental riba cua bo ta orienta bo mes….
Hasi’e bo meta awo pa no laga e energia aki sali di bo ser…
Bo lo desea pa otro loke bo ta desea pa bo mes y vice versa…
Awo bo ta cla pa biba un bida perfectamente integra, cu alegria, conecta cu bida den su totalidad, cu poder pa manifesta cu pas y tur placer di mundo…
Bo ta cla pa cuminsa?


text:
Santa Rosa — Aksidente grave a tuma lugá awe mainta na Seru Loraweg kaminda un pikop I outo tabata enbolbi. Mester a pidi Rescue Team di Brandweer pa yega i korta saka 2 viktima ku tabata pega. Paramedikonan di Ambulance a transporta e viktima nan pa poliklinika di Sehos pa tratamentu médiko. Departamentu di Tráfiko ta kontinuá ku e investigashon di e aksidente aki.
Home Region & Caribbean Papiamentu News Aksidente grave a tuma lugá awe mainta
RELATED ARTICLESMORE FROM AUTHOR
Weather Forecast
Philipsburg, SX
scattered clouds
30 ° C
30.7 °
30 °
71%
8.2kmh
40%
Thu
28 °
Fri
28 °
Sat
28 °
Sun
28 °
Mon
28 °


text:
ORANJESTAD – Prome Minister Evelyn Wever – Croes a inicia e siman nobo aki positivo reconociendo e oportunidadnan nobo cu cada siman ta trece cu ne. Ademas a refleha riba e siman cu a pasa cu tabatin diferente noticia positivo pa Aruba.
Un noticia sumamente positivo sigur ta cu siman pasa a anuncia cu gasolin lo baha un biaha mas e siman aki. Tambe cu otro aña e pensioen di biehes lo bay aumenta. Banda di esakinan, Un noticia hopi importante ta cu a entrega e presupuesto di 2023 na tempo, dia 1 di september, manera cu ley ta prescribi.
Den cuadro di esaki ta impersionante pa mira con e deficit a baha den e tres añanan di pandemia.
Na 2020, e deficit tabata 1028 miyon florin y otro aña e ta na 25 miyon florin. Pues a logra elimina 1000 miyon florin den 3 aña.
Premier Wever – Croes a sigui splica cu e deficit di e aña aki tambe a wordo entrega di nobo, cu un cambio di presupuesto riba 2022, den cual e deficit anterior tabata 227 miyon y el a baha awor na 148 miyon florin pa e aña aki.
A mira tambe cu e instructornan di landamento di scol, ‘zweminstructeurs’, porfin a haya un contract mas largo (5 aña) di Minister Endy Croes.
Adicionalmente a anuncia cu e bunita proyecto “Mi Mes Un Heroe” un proyecto dirigi pa yuda proteha nos muchanan di abuso sexual, a cuminsa siman pasa.
A mira tambe cu a anuncia cu ta bin un parke di molina di biento nobo y esaki lo percura pa prijs di coriente baha aki na Aruba.
Esaki ta lista di algun bunita proyecto cu Gobierno di Aruba a traves di diferente Ministerio a anuncia siman pasa. ‘Ban enfoca riba e cosnan positivo y indudablemente e siman aki lo trece mas cosnan positivo pa Aruba’, Prome Minister a termina bisando.


text:
Boegoeroei – Despues di dos rondo sumamente excitante, diasabra ultimo, 17 di september, cuminsando pa 5’or di atardi, tur e “survivors” nan cu a resta tabata cla pa bataya den un clima ‘tropical’ pa wak ken lo bay cas cu e copa Jani Brokke Bola 8 60+. Tabata tin algun participante, mas tanto esnan cu ya sa e adres pa Huize Maristella fo’i cabes, cu tabata cana “mopper” rond cu nan a cay afo pa via di un inhusticia grandi, esta cu e organisadonan dje torneo a permiti mucho mucha “61-min” drenta den wega! Un desbentaha formal claro pa esnan cu ya caba ta bisti bril “quad-focal” pa hunga biyar! Segun nan rasonamento, sin ta p’e “inhusticia” aki, hamas nan lo por a cay afo! En todo caso, por bisa cu al fin al cabo, e berdadero guy bakia di 60+ a bay cu e copa.
Den winners round, Franklin Ruiz ta cay victima di legendario Edwin “Kwek” Chirino, y Junini Quant ta manda Gino “Concret” Geerman vloer. Siguientemente, Junini ta mustra “Kwek” cu t’e ta e “61-min” y ta manda Kwek bay sigui den losers round.
Den losers round, “Sheik” Orman ta manda legendario Buchi Briezen cas, pa despues e mes pak su maleta ora Gino Geerman dun’e su ‘KB’! Den e otro bracket di losers round, Ricky Quant ta ‘ground’ Omar Lampe, pa despues sigui victorioso contra Franklin Ruiz. E bataya cu ta sigui den losers round entre Gino Geerman contra Ricky Quant por wordo categorisa como un berdadero wega di schaak, caminda por ultimo, Gino Geerman ta pone Ricky Quant schaakmat! E final den losers round entre Gino Geerman contra Edwin “Kwek” Chirino tambe ta bay smooth pa Gino, y dje forma aki nos ta yega p’e gran final entre Gino Geerman vs Junini Quant.
E final lo ta bay ta un double header en caso Junini perde e prome wega. Gino Geerman ta manera motor di diesel cu a keinta y sin mucho preocupacion ta gana e prome best out of 3 di Junini! Aki rabo di porco ta krul un rato, ya cu Junini ta insisti cu mester hunga di dos set ariba e otro mesa, ya cu esey t’e mesa cu e ta ‘estelar’ riba dje. Como un berdadero ‘60-plusser’, Gino ta wak e cosnan aki manera echt cos di muchanan ’61-min’, y ta bisa “no problemo, hasta la vista baby” y ta dal Junini un set mas di best out of 3 ariba Junini su mesa ‘preferi’! Dje forma aki, un dje legendarionan den biyar merecidamente ta bay cu e copa Jani Brokke Bola 8 60-plus!


text:
Energia alternativa e forma nobo di corrupcion di
Siman pasa mi por a tuma nota di varios plan nan pa energia alternativa pa Aruba. E plan nan aki ta di aplaudi mirando cu nan lo ta na bienestar di Aruba. Lastimamente no por confia den e projecto nan aki di parti di e gobierno aki di sra. Evelyne Wever-Croes.
Durante Gabinetenan di sr. Mike Eman, pueblo a mira masha hopi progreso riba tereneo di energia alterantiva. Aruba tabata lider den Caribe cu un projecto tras di otro di energia renovabel. Mi por corda con sra. Wever Croes a bringa e projecto di molina na Urirama cu tabata parti di e plan di Mike Eman pa yega 100% di energia renovabel hunto cu e parkenan solar. Supuestamente e tempo ey molinanan di biento lo ta malo pa salud di hende, mahos pa e medio ambiente y tambe lo stroba hende di hasi oracion na kapel di Alto Vista. Ora cu Gabinete Wever Croes a sinta y a para tur cos pa 5 anja.
Ta pakico e cambio awor un cambio drastico di pensamento?
Ora para keto un rato y wak cual ta e desaroyo cu tabata tin tras di e paramento di e projecto nan energia alternativo e tempo aya. Por ripara cu tur e projectonan aki a wordo para a base di casonan den corte pa un cierto grupo di hende liga na e gobierno actual. Banda di e grupo ey, ta un cierto grupo di abogado cu tambe tin laso cu e gobierno actual ta esnan cu a hiba e lucha nan aki den corte y asina a beneficia financieramente grandemente acosto di nos pueblo. Awe ta net e mesun hendenan aki ta bin dilanti y ta anuncia exactamente e mesun projecto nan pa cu energia alternativa banda di desaroyo di e tereno di e rafinderia cu nan a para den pasado. E pregunta ta e ora, dicon ora di un gobierno di otro signatura e projecto no ta bon pero awe si. Pero esaki ta nan forma di corupcion den forma di auto-enriksimiento. Nan a bringa pueblo y gobierno den pasado y por medio di hasi uso di buraco nan den nos leynan awe ta presenta e mesun projecto nan aki. No ta por nada por wak tata, yui, prima y amigonan cu ta rondona e gobernantenan actual cu ta bakia den ley, ta na posicion nan clave. Pa anjas e hende nan aki a bin ta mal usa y probecha di nos systema di leynan pa awe nan corona nan mes.
Cueste loque cueste nan mester a para projecto nan “green” den pasado. E echo nan aki por cataloga nan como abuso contra pueblo. Abuso pasobra ta pueblo ta sufri ora cu WEB y Elmar mester hisa prijs di coriente, tanten cu si e molina nan a bin e tempo aya, e prijs por tabata mas stabil na Aruba. Un otro ehempel di corupcion por medio di auto-enrikecimiento ta e contract nan cu Eagle LNG. Kiko a para cu e deal aki caminda tin hopi cosnan dudoso y famia envolvi den dje.
Nos no por tuma e gobierno actual na serio. Cada dia ta birando mas obvio cu e mascarada di e ministernan actual ta cayendo. Pueblo por wak cu den pasado nan a hunga wega politico, causando sufrimento den pueblo y pa awe nan bin hunga grandi. E mesun gobernante nan di awe a priva pueblo di tin un prijs di energia stabil fo’i promer cu e pandemia y e guera di Ukraina. Awe ta hustamente e gobernantenan aki di gabinetenan di sra Evelyne Wever-Croes, cu ta pone pueblo sufri subida den prijs di awa y coriente, kier bin tira santo den wowo di pueblo. Nan djis kier keda na poder pa nan por sigui cu nan forma nobo di corupcion: auto-enriksimiento mal usando nos systema di ley pa cu projecto nan di energia alternativo.


text:
asistente di kuido (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 383 bia
- deskripshon: un rango den kuido pa kualifikashon na nivel 1 òf 2. E ta yuda ku trabounan doméstiko i kuida mucha chikí, hende malu, òf hende desabilitá ku ta na kama òf ku mester di yudansa na kas.
- asistente doméstiko
- hulandes: zorghulp, gezinshulp, zorg-assistent
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
-
Glosbe ta un dikshonario internashonal, klek riba e siguiente konekshon:
asistente di kuido
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
asistente di kuido
anterior i siguiente


text:
Fo’i 1 sèptèmber Kòrsou a entrega proposishon nobo riba COHO pero pueblo no sa niun kos.
Kòrsou su proposishon nobo riba COHO a bai kuchi kuchi.
Fo’i 1 sèptèmber Kòrsou a entrega proposishon nobo riba COHO pero pueblo no sa niun kos.
Willemstad — Manera ku Partido PIN si a bisa fo’i inisio, mester renegoshá COHO pa garantisá outonomia i reforma pareu. Parse ku awor gobièrnu Pisas ta hasiendo eksaktamente esei apesar di su inklinashon inisial di sukumbí bou dje eksigensianan apsurdo manera e ta awor riba papel. Sinembargo no por ta asina si ku e mes gobièrnu Pisas ku tin boka yen di transparensia, ta manda un kontra proposishon pa sra. Van Huffelen sin informá komunidat dje kontenido i sin ni sikiera bisa mes ku a manda un kontra proposishon.
E buriku i e piedra
Mester ta bon kla ku pa Partido PIN, COHO den forma di un lei di reino, riba su mes no ta nesesario. Un simpel akuerdo mutuo — onderlinge regeling manera deskribí den Statuut — lo ta sufisiente. Pero si gobièrnu Pisas ku sigui kana e kaminda di COHO no por ta asina si ku ta foi boka di sra. Van Huffelen Kòrsou mester tende ki e státus dje deliberashonnan ta.
A kaso gobièrnu Pisas i e partidonan MFK i PNP no ta kòrda ku ta ku sosten di komunidat a yega na e relato krítiko di parlamento riba e proposishon di lei COHO? E gobièrnu aki no ta kòrda e ola di desaprobashon ku a lanta ora, ku sin deliberá ku niun hende, a deklará ku lo bai na rudia pa COHO paso Kòrsou solamente ta produsí datu, anglo i infrou?
Den un trayekto importante manera esaki ta importante pa no dal bo pia den e mes piedra dos biaha, tumando desishon sin konsulta den bo pais.
Dikon kuchi kuchi
Pa yuda duna klaridat den e asuntu, Partido PIN ta puntra:
- Kiko ta e esensia di Kòrsou su kontra proposishon ku a yega Hulanda dia 1 sèptèmber?
- Gobièrnu a deliberá ku e mayoria den parlamento of sikiera den un seniorenconvent riba e asuntu aki?
- Gobièrnu a kuminsá publiká desishonnan di konseho di minister ku ta trata asuntunan general na nivel di pais. Dikon no a bisa nada riba esaki?
- E kontra proposishon a keda tratá den konseho di minister promé ku ela bai Hulanda òf ta un akshon solitario atrobe di promé minister?
Lo ta bon pa minister presidente Pisas klara komunidat dunando kontesta riba e preguntanan aki.


text: Diamars merdia despues di a ricibi varios yama di habitantenan di Sero Patrishi sclamando pa auxilio, nos colaboradornan a bay wak locual ta pasando. Ya pa 2 dia caba nan ta hayando molester di awa preto cu ta sali for di bao tera na e pos central di e casnan na Seroe Patrishi. E awa ey ta manda un holor insoportable y no ta nada agradable. Segun e habitantenan nan a yama F.C.C.A. pero nan a ser avisa pa yama D.O.W. y aki a bisa nan cu lo bay wak e situacion. Pero e habitantenan kier pa accion tuma lugar y remedia e situacion. Ya cu pa mas di un aña y mey pasa cu a pega e pos central aki riba e red di rioolering. Ban spera cu accion tuma lugar mesora y remedia e situacion aki.


text:
ORANJESTAD– Na aña 2019, algun siman despues cu aanuncia e Plan Nacional pa atende cu e problematica di cachona Aruba, a inicia cu e prome concurso di pintamento pa muchanan di scol basico: “Ley di Cacho”. Aña pasa a bini cu un concurso di pinta y kleur pa muchanan di kleuter te cu 3e klas: “Bo Mascota Faborito”.
E aña aki ta di tres aña cu ta organisa un concurso caminda a traves di nan pintura muchanan ta expresa y siña tocanteAruba su Ley di Cacho. Pa pone e cherry riba e bolo, danki naPost Aruba N.V. 4 mucha lo tin e honor cu nan pintura ta wordo uza como stampia na aña 2022.
E muchanan tabatin te diahuebs 23 di september pa a entreganan pintura. E comision a ricibi mas cu mil formulario di participacion. Diaranson siman pasa e huradonan a pasa door di e pinturanan pa scoge 24 ganado; pa cada klas y cada tematin un ganado. Mirando e talento destaca door di nosmuchanan, a dicidi di nomina pa cada klas un mucha mas como ganado na di dos luga.
30 mucha, cada un cu 1 adulto, a wordo invita pa bin tuma nan regalo na Bestuurskantoor y saka potret cu nos Prome Minister Evelyn Wever-Croes, Minister Ursell Arends y Minister EndyCroes.
E nomber di e 30 muchanan ta: (1e klas) Jason Croes, Rodrigo Méndez, Jaylianne Kock, Esther Blijden, Richelly de Jongh, (2e klas) Indra Bito, Victoria Villegas Bravo, Sophia Marquez, Jerson Geerman, Gracylaine Winklaar, (3e klas) Liandra Kock, Jayron Ras, Valeska Pérez Santiago, Noeska Gumbs, Oliver Kock, (4e klas) Jahyah Eisden, Angel Shurumay, ZuwenshkaFelomina, Sophia Brink, Sofia Escalona, (5e klas) WimneyOduber, Jeylimar Bermudez, Marianne Casafus, EvolethUrdaneta Contreras, Anastasia de Palm, (6e klas) Nathan Kelly, Josue Santana, Allegra Dubero, Diyoura Croes y Esmeralda Jacobs.
Representantenan di Post Aruba N.V. tambe tabata presente pa anuncia e 4 ganadonan di stampia. E 4 temanan y e ganadonandi stampia di e concurso di pintamento “Stima Bo Cacho” 2021 ta: (1) baña bo cacho; Nathan Kelly den 6e klas di St. Anna School, (2) hunga cu bo cacho; Angel Shurumay den 4eklas di St. Anna School, (3) bo cacho como parti di bo famia; Marianne Casafus den 5e klas di Scol Primario Kudawecha, y (4) cacho na leash; Evoleth Urdaneta Contreras den 5e klas di Maria School.
Prome Minister di Aruba ta contento cu e comision ta siguipurba inculca e respet pa nos Ley di Cacho y e amor pa mascota cerca nos muchanan. E comision kier gradici tur cu na un forma of otro a aporta pa haci e dia aki uno sumamenteinolvidabel pa nos muchanan. Un danki special ta bay na tur e scolnan cu a participa activamente y tambe na e mayornan cu a percura pa nan yiunan participa.


text:
Resientemente, a tuma lugá entrega di Agènda Krioyo Básiko 2022/2-23 na Minister di GMN Sra. drs. Dorothy Pietersz-Janga.
Na e okashon aki, Ing. Gabriel Murry a mustra kon nan di AVB/LMN a gara e inisiativa aki ku ta unu positivo. Minister Dorothy Pietersz-Janga mes a bisa ku p’e ta un honor ku tin un agènda ku informashon di GMN.
E agènda aki ta bini hustamente den e aña ku Minister a proklamá aña di limpiesa i limpiesa ta kuminsá serka nos muchanan.
Sra. Milly Hart di su parti a mustra ku ta pa di 18 aña ku nan ta traha agènda pa mucha. E aña aki nan a konsentrá riba Tene Kòrsou limpi i bunita i dor di uso di nan agènda di skol nan ta yuda konsientisá e muchanan. E agèndanan aki lo ta gratis optenibel na skol. Ta e skol ta determiná kua ta e muchanan ku ta bini na remarke pa esaki.
Minister Dorothy Pietersz-Janga ta sumamente positivo ku e proyekto aki, kaminda muchanan ta bini na remarke pa haña un agènda ku ta yuda nan pa konsientisa nan mes i nan mayornan pa yuda tene Kòrsou limpi.


text:
Director di KIA y e team di maneho ta desea di informa comunidad di Aruba cu berdad tin dos trahador di KIA cu a test positivo pa Covid-19 pero cu e situacion ta totalmente bao di control. Ta asina cu durante di e siman cu a pasa, dos trahador na momento cu nan tabata pafor di KIA, pues no ta trabao a sinti sintoma.
Na e momento ey nan a tuma tur e pasonan necesario manera palabra esta di keda kas y yama nan dr. di cas pa haci test. Tambe nan a informa gerencia di KIA inmediatamente kiko tabata pasando.
Internamente hefe di cuido Dr. Aron Verschuur a tuma contacto cu DVG y bao di nan guia a realisa “Contact Tracing” pa asina investiga y identifica posibel contactonan cu e trahadornan aki por tabatin cu otro trahador of preso den KIA.
Ta bon pa menciona cu Staff di cuido di KIA for di luna di maart, na momento cu Covid-19 a ser detecta na Aruba, a haya tur informacion y training necesario pa nan ta hopi bon prepara pa na momento cu un caso positivo presenta. Pesey trahadornan ya tabata usando tapaboca y tur esnan cu ta bishita KIA, sea pa servicio of bishita preso, tabata cumpli cu e reglanan di DVG di higiena y prevencion, incluyendo bisti tapaboca.
Despues cu e dos casonan a bira conoci a duna presonan tambe tapaboca pa uza como extra medida di prevencion. Niun di e dos casonan no tin relacion cu otro y ademas; e origen di contacto tampoco a sosode den KIA.
Famianan di detenidonan y comunidad en general por ta trankil cu e situacion den KIA ta bao di control y tur medida di prevencion ta vigente 24/7. “No por descarta cu casonan positivo por surgi, sinembargo KIA su personal ta hopi bon prepara”, tabata palabranan di e director Sr. Gino Winklaar.


text: KRALENDIJK – Outomobilistanan ta kore ku velosidat haltu i iresponsabel dilanti di hòspital. Esaki ta loke algun suidadano a remarká na mesa di redakshon di Notisia Live99.9 FM. Un di e motibunan ta ku for di djadumingu despues ku a sera diferente kaya den sentro di suidat,(debí ku gasoil a basha riba kaya) esaki ta pone ku tráfiko ta desviá i usa e kaya ku ta pasa dilanti di hòspital ku mas frekuensia. E remarkanan ta indiká ku aparte di djadumingu i djaluna mainta ku algun kaya tabata sera den sentro di suidat, hopi hende no ta tene kuenta ku nan ta dilanti di un hòspital. Ku regularidat outo ta pasa ku velosidat haltu. Ta bon pa outomobilistanan tene kuenta ku den área di un hòspital, mayoria bia ku un persona ta na hòspital, ta pa motibu ku e no ta stabil. Esei ta nifiká ku hopi bia e persona no por move rápido. Entre otro pa e krusa kaya e ta tuma poko mas tempu ku un persona stabil. Lógikamente si ta trata di un persona di edat avansá, e tambe no ta kana rápido, entre otro momentu e ta krusa kaya. Esaki no ta tuma lugá solamente pa motibu ku e área di Playa tabata será i ku outomobilistanan mester a hasi uzo di e kaya dilanti di hòspital, sinembargo esaki ta sosodé mas biaha. Tur dia outomobilistanan ta kore ku velosidat haltu i no tin ningun bòrchi pa indiká velosidat máksimo òf ku bo ta den serkania di hòspital i ku por tin hende i mucha ta krusa kaya. Gobièrnu mester buska solushon pa e situashon butando drèmpel. Tambe mester drecha e infrastruktura dilanti hòspital. E kaya di betòn ta den mal estado ku buraku i ora áwaseru kai no ta di papia mes. bo no por bishitá hòspital na pia. Ta importante pa nos ta konsiente i baha velosidat den e área ariba menshoná, evitá ku algu ta bai hopi robes, si un shofur pèrdè kòntròl debí na velosidat haltu inesesario den bisendario di hòspital.


text:
WILLEMSTAD — Wikènt tras di lomba Federashon Biyar Kòrsou a organisá su evento mensual individual ku a konta ku partisipashon di 26 biyardista. E biaha aki a toka turno na e disiplina di bola 8 , ku a kuminsá djaweps y terminá djadumingu. Pool Arena riba Gosieweg tabata esenario di e torneo aki kaminda por menshoná ku tabatin enkuentronan masha emoshonante i un di nan sigur ku mester hasi menshon di dje ta e enkuentro ku a tuma lugá entre William Ochoa y Enrique “ShonRi” Jacobino.
Ochoa ku ta un hungadó hopi agresivo ku semper ta ataká pa bai ku e viktoria, a sali riba e mes un pia i a mustra ku e ta na kaminda pa gana e partido. Pero e no a tene kuenta ku ShonRi un veterano ku su edat respetá di riba 80 no ta kualke daldo di bola sino un biyardista ku amplio trayektoria.
Faltando un punto mas pa bai ku e viktoria, Ochoa ta hañe ta pasa den un kos ku nunka mas e lo por lubidá. Ganando e partido 6 pa 3, e ta bin sufri un derota ku skor di 7 pa 6 i te dia di awe no a tende mas di Ochoa.
Djadumingu tabata otro dia elektrisante den buèlta di pèrdèdó, Roukos Tannoury ta topa Shamir Tremus i Salim Kuzi kontra Johnny Hellmund. Tannoury i Kuzi ta gana i Tremus y Hellmund ta keda na un empate na puesto 5. Despues ta siguí e enkuentronan entre Michael Arvelo y Bryan Farah den buèlta di ganadó. Farah ta pèrdè i ta bai pa topa e ganadó entre Tannoury y Kuzi, e ultimo ta resultá e ganadó. Roukos Tannoury ta terminá na puesto 4. Den un enkuentro maratóniko Farah ta logra gana pa pasa pa final i Kuzi ta keda na puesto 3.
E ultimo partido ku a bai kaba den mardugá di dialuna tabata otro “thriller”. Michael Arvelo ta sali desidido pa bai ku e viktoria pero ta lubidá ku ta ku otro trabuko e ta den final . Ta bon pa menshoná ku Farah y Arvelo ta dos di e tres biyardistanan ku tin mas título gana aki na Kòrsou den e ultimo 25 añanan. Naturalmente esun ku mas titulo ta The Legend Johnny Hellmund.
Michael ta sali bai dilanti 4 pa 1 , despues 6 pa 2 , 7 pa 3 i 8 pa 4 . Aki e kos a bòltu i faltando un mas pa bai ku e viktoria Farah ta saka tur su eksperenshanan akumulá durante di e 25 añanan tras di lomba i ta duna tremendo bataya i ta sali viktorioso ku skor di 9 pa 8.
Un tremendo enkuentro entre e dos klasifikadonan ku lo representá nos pais den e próksimo kampionato Pan-Amerikano na Buenos Aires, Argentina . Federashon Biyar Kòrsou ta felisitá tur e finalistanan ku a kai den premio i ta rekordá tur miembro ku e próksimo evento lo ta bola 10 i ta tuma lugá di 26 pa 31 di mei. Interesadonan por kuminsá inskribí tur dia di aktividat na Pool Arena.


text:
‘Amor Real’ di ICONS feat. Jeon i Dju Dju V
Mientrastantu ICONS a sigui produsí i a bin ta saka e kansionnan un tras di otro, pendiente pa un produkshon kompletu ku pronto lo keda lansá. Ku dos tremendo kansion zonando simultaniamente na radioemisoranan lokal, e fin di siman aki ta habri ku otro estreno. Algun siman atras a antisipá e grabashon di Jeon ku ICONS i tambe e kolaborashon huntu ku Dju Dju V. Ámbos kantante ta hopi stimá pa nan fanátikonan. Despues di “For Real”, e bes aki ICONS ta lansa “Amor Real”. E kansion ta papia di un amor sin límite, unu ku ta surpasá opstákulo i ku no ta refleho di e sosiedat di awendia. “Amor Real”, ta un komposishon di Jonathan Thiel i Djuric Virginie, areglá pa CaTiPa. E videoclip ku a wòrdu grabá na Aruba, ya ta riba YouTube!
Ta invitá fanátiko- i siguidónan pa suskribí na e kanal di ICONS i Decoded riba YouTube. Follow i Like Facebook/Instagram/SnapChat: Icons Curaçao / Decodedofficial. Di e manera aki bo ta ‘show love’ na ICONS. E piesa por wòrdu skuchá na tur radio emisora lokal, i por stream “Amor Real” riba iTunes/ Spotify/ Tidal/ Apple Music.


text: ORANJESTAD: Diamars atardi den un encuentro ameno Minister Endy Croes a reuni cu presidente di SMAC, sr. Darren van Ommeren y secretaria di SMAC, sra. Edelysse Nicolaas. Durante e reunion a dialoga riba diferente puntonan importante pa cu carnaval di Aruba. A intercambia idea y e preparacionnan pa carnaval 2023. Como tambe a papia di e vision di e directiva nobo pa e fiesta cultural di mas grandi di Aruba. Manera e posibilidadnan pa engrandece carnaval di mucha, pa sondea e posibilidad con scolnan por coopera cu esaki y asina wak si tin mas grupo di scol cu por incorpora den carnaval di mucha. E di dos punto cu a bin pa dilanti ta e posibilidad pa SMAC tin su propio oficina, un luga unda cu nan por opera. Na e momento aki SMAC no tin un luga fiho. Concluyendo Minister Endy Croes ta desea e directiva nobo hopi exito cu e preparacionnan pa cu carnaval 2023.


text:
ORANJESTAD Aruba, 05 oktober 2020. Awe dialuna 5 di oktober por bisa cu ta 2 luna pasa cu Aruba a constata e prome casonan di Covid-19 cu a inicia den “night life” y cu a escala den un brote grandi di Covid-19 na Aruba.
Den luna di augustus nos a conose 1863 caso positivo nobo di covid, di un total di 13547 test haci di cual "positivity rate" tawata varia entre 30% y 40% y a constata 7 morto.
Den luna di september nos a conose1845 caso nobo di covid, di un total di 10108 test haci di cual "positivity rate" ta varia ente 20% y 35% y a constata 17 morto.
Si tuma nota di e graficonan por nota cu e prome dos simannan di september ta mantene e mesun patron di augustus. Den e di tres siman di september rond di 22 di september ta surgi un caida den casonan positivo y "positivity rate" cu ta manteniendo su mes stabiel.
Apesar di ta nota e reduccion den caso positivo y reduccion den "positivity rate", ta nota tambe reduccion den peticion pa test. Esaki por tin 2 motibo sea cu no tin hopi persona mas cu sintoma of cu e sintomanan ta asina leve cu e persona no ta sinti e nesesidad pa test, pero cu si por trece otro persona den peliger di infeccion.
Dr Horacio Oduber Hospital tambe ta informa cu nan ta ricibiendo varios persona cu ta yega sercanan pa asistencia medico cu sintoma di Covid sin cu a pidi asistencia serca dokter di cas den un fase mas trempan.
P'esey ta hopi importante pa nos sigui cuida y cumpli cu e medidanan di proteccion cu ya ta conoci pa comunidad completo y na momento cu tin sintomanan di covid-19 cu por ta paresido na griep, no duda y tuma contacto cu dokter di cas pa un test.
Solamente cu determinacion, curashi y positivismo nos lo ta fuerte pa maneha y controla covid-19. Ta nos mester controle y no permiti nos wordo controla pa e virus. Esaki nos por haci solamente door di sigui cuida continuamente.
Aruba ta conta cubo!


text:
Luna di Februari tabata luna di cancer, tur tipo di cancer y Dr. Maritza Ordoñez ta elabora ariba e cancer di cuero na Aruba.
Cancer ta un malesa preocupante cu ta ataca henter e comunidad sin distincion rond mundo y Aruba no ta scapa di e hecho aki. Pa loke ta trata Salud Publico na nos pais, tin specialistanan cu ta traha constantemente riba e diferente forma cu e infeccion cu por presenta.
Cancer di cuero no ta scapa y e ta conoci como un tipo di cancer tambe hopi peligroso mes. Na Aruba tin registra cifranan estadistica cu a wordo duna pa Departamento di Salubridad Publico unda cu di aña 2014 te cu 2017 un total di 1143 casonan di cancer di cuero, unda cu Dra Maritza Ordoñez a splica cu e cifra aki lo ta incompleto door cu laboratorio nacional di Aruba lo a cambia nan procedemento unda cu no tin hopi acceso mas na e informacion aki di e estadistica den cantidad di casonan di cancer riba nos pais.
Sin embargo e informacion cu Departamento di Salubridad Publico ta maneha ta cu lo tin actualmente un promedio di 163 caso di cancer di cuero na Aruba,y por bisa cu ta papia di un 15 casonan pa luna. Esaki sigur ta un cifra alarmante, segun dr. Maritza Ordoñez di Salud Publico.
Mester considera cu e factor di mas impacto na Aruba pa cu e enfermedad aki lo ta e solo cu por ta hopi dañino na un exposicion constante, sin pone ni un tipo di proteccion pa cu esaki, aunke cu e ciudadanonan ta costuma cu solo, ora di un actividad manera carnaval, Semana Santa unda mester tene na cuenta un plan pa proteha bou di solo na tur e grupo cu ta participa den e evento, esaki ta pa proteha bo curpa sea cu un sunblock adecua y after sun lotion tambe, ta locual cu Salud Publico ta recomenda.
Mas aleu, dr. Ordoñez di Salubridad Publico a reseña cu tin tres tipo di cancer di cuero cu ta conoci y na Aruba esun di mas conoci lo ta Carcinoma di celulas basales. Segun informenan ta cu un reporte di 6 di cada 10 homber, mayoria di casonan aki lo ta di hombernan cu ta traha den construccion of cu trabou den laman y mayoria di hende homber no ta gusta of no ta custuma pa cuida curpa cu body lotion of sunblock, pa lo cual mester tuma conciencia di esaki pasobra cu tin un gran risico pa haya e malesa aki si no lo tuma e precaucion necesario.
Naturalmente tur hende ta exponi na solo, bayendo trabou of den auto. Tambe refleho ta dal bo curpa, den caso di hende a reporta cu 4 di cada 10 lo haya tambe e malesa aki aunke hende muhe generalmente ta mas consciente pa loke ta trata uzo di body lotion pa proteha di solo, y tin cu proteha mas tanto di contra e tipo di cancer melanoma cu lo ta e tipo mas fuerte di cancer di cuero cu lo por ta mortal. E cancer di cuero (melanoma) ta mortal, ya cu e tipo di cancer aki e por bay pa un otro organo. Depende di tipo di cancer, cu si e desaroya cerca di un klier, e chens ta hopi grandi pa ta mortal. Cualkier mancha cu sali ariba bo curpa, mester tene cuidao cu esey. Dermatologonan tin nan manera di haci nan control, den forma di A, B, C, D..
Asimetria lo ta e di prome aspecto of sintoma cu ta referi na e forma di e mancha cu ta parece den e curpa, e di dos ta e borde rond di e mancha, di tres ta e color di e mancha cu por cambia di colo e ora esaki tambe lo hunga un rol cu lo trece informacion tambe na specialista, anto e ultimo aspecto ta trata di e diametro, cual kiermen si e mancha lo keda crece y grawata.
Hende grandi normalmente ta haya algun sorto di mancha den nan curpa tambe, y esaki no ta considera signo di cancer, pasobra cu esaki lo drenta den e mesun proceso di behes, pero hasta esey mester tin na cuenta y mester wordo controla, segun dr. Martiza Ordoñez, di Salubridad Publico.


text:
Area cu a wordo trata ta migracion, economia y enseñansa
Economia y Enseñansa ta e areanan cu a wordo trata den e reunionnan cu Stakeholders diaranson 4 di augustus. Reunionnan cu ta bayendo y cayendo den bon tera tanto cercaStakeholders, Gobierno, Partidonan MEP y Raiz y Pueblo engeneral.
Diaranson a toca e area un biaha mas di economia y enseñansay pa esaki e siguiente personanan a duna nan declaracion naprensa despues di a reuni cu Formado Evelyn Wever-Croes, Ursell Arends y e respectivo delegacionnan di PartidonanMEP y Raiz: Marc Figaroa, Director APA. Josette Daal y Diane Lejuez di Stichting EPB. Ralph Yarzagaray di Notarissen. Doctor Viola Heutger, Rector Universidad di Aruba y Juffrouw Maritza Carrion di Organisacion Cabesantenan Educacion Basico.
Prome Minister Evelyn Wever-Croes ta gradici tur cu a acudina e reunionnan importante pa asina trece nan input di loke nan ta haya ta imporatante pa e gobierno nobo tene cuenta cu ne den e siguiente gobernacion pa e proximo 4 añanan. PromeMinister ta gradici prensa tambe cu desde a cuminsa cu e reunionnan cu stakeholders den nos comunidad en conexioncu formacion di Gabinete Wever-Croes II, ta presente pa asinawordo informa door di cada organisacion cu a participa y nanan turno informa pueblo.
Prome Minister Evelyn Wever-Croes: “Nos a reuni cu mas o menos 70 stake holder. Reunionnan hopi interesante y crucial den e fase di formacion. Masha masha danki na tur cu a participa. Nos tin algun dia ainda pa bay cu algun stakeholder mas. E retonan ta hopi grandi, pero e determinacion tey. Eseyta e base, determinacion pa hiba nos pais dilanti den e siguiente gobernacion”.


text:
Inscripcion pa doño di trabao
Kico ta un un doño di trabao y pakico e mester inscribi na SVb?
Un doño di trabao por ta un persona of un entidad huridico cu ta estableci na Aruba y cu tin un trahado of mas den servicio cu ta trahando na Aruba of pafo di Aruba. E doño di trabao ta sigura e trahado(nan) medio su contribucion na e fondonan di seguronan di malesa y accident. Tambe e ta contribui na e fondonan di cesantia, pensioen di biehes y pensioen di viudo y huerfano.
Ki ora mester inscribi un compania na SVb?
Un doño di trabao ta obliga pa inscribi su compania na SVb na momento cu e tuma un of mas trahado den servicio. E propietario of directeur kende ta grootaandeelhouder (tin 50% of mas di accion den Registro di Accionnan) no por wordo inscribi como asegurado di SVb. Propietario of directeur cu no ta grootaandeelhouder por wordo inscribi na SVb solamente si nan ta ricibi salario.
Ki ora e doño di trabao mester contribui na e fondonan di seguronan social?
Ley ta stipula cu e doño di trabao mester contribui prima di seguronan social desde cu a tuma un of mas trahado den servicio. Den caso cu e doño di trabao a inscribi despues di a tuma trahado den servicio, e obligacion ta keda pa contribui na e fondonan desde e fecha cu a tuma un trahado of mas den servicio, y no desde e fecha di inscripcion.
Na unda e doño di trabao por inscribi su compania?
Inscripcion y/of cambio di compania por wordo haci riba e portal MiSVb 2.0: https://misvb.svbaruba.org.
Documentonan rekiri pa inscribi un Eenmanszaak:
- Uittreksel di Kamer van Koophandel.
- Nomber di banco y e number di cuenta.
- Identificacion valido (paspoort, rijbewijs of cedula) di tur trahado den servicio.
Documentonan rekiri pa inscribi un NV, VBA, BV of AVV:
- Statuut.
- Uittreksel di Kamer van Koophandel.
- Nomber di banco y e number di cuenta.
- Beschikking di Ministerio di Finansas y Asunto Economico tocante e permiso di establecimento.
- Registro di Accionnan.
- Identificacion valido (paspoort, rijbewijs of cedula) di tur trahado den servicio.
Documentonan rekiri pa inscribi un CV, VoF of Maatschap:
- Statuut, Akte van Oprichting of Overeenkomst.
- Uittreksel di Kamer van Koophandel.
- Nomber di banco y e number di cuenta.
- Identificacion valido (paspoort, rijbewijs of cedula) di tur trahado den servicio.
Documentonan rekiri pa inscribi un Stichting of Vereniging:
- Statuut.
- Uittreksel di Kamer van Koophandel.
- Nomber di banco y e number di cuenta.
- Beschikking di Ministerio di Finansas y Asunto Economico tocante e permiso di establecimento (Den caso cu ta aplicabel).
- Identificacion valido (paspoort, rijbewijs of cedula) di tur trahado den servicio.
Inscripcion pa trahado
E doño di trabao ta obliga pa registra e trahado na SVb prome cu e cuminsa traha of riba e prome dia di trabao.
Ora un trahado drenta den servicio di un doño di trabao, e doño di trabao mester registra e trahado riba e portal di MiSVb 2.0. E doño di trabao ta cuminsa paga prima pa e trahado nobo desde e fecha cu e ta drenta den servicio.
Con e trahado por haci su inscripcion?
E trahado no por haci su inscripcion mas na SVb. Solamente e doño di trabao por haci esaki mediante nos portal di MiSVb 2.0.
Cambionan den situacion laboral
Ora tin cambionan den situacion di un trahado e doño di trabao mester notifica SVb di esaki. Esaki ta conta pa entre otro:
- Na momento cu un trahado nobo drenta den servicio.
- Na momento cu tin un cambio di e estado civil di e trahado.
- Na momento cu tin un aumento di salario di e trahado.
- Na momento cu tin un cambio di adres di e trahado.
- Na momento cu tin un cambio di funcion di e trahado.
- Na momento cu un trahado sali for di servicio.
Doño di trabao cu no ta inscribi of coopera cu SVb
For di momento cu un trahado drenta den servicio di un doño di trabao, e doño di trabao tin e obligacion di coopera cu e trahado pa e ta sigura pa e seguronan di SVb. E obligacion pa ta sigura no ta depende di periodo di prueba, duracion di e trabao ni di e cantidad di oranan di trabao (part-time).
Terminacion di seguro
E trahado su derecho riba beneficionan ta termina na momento cu e trahado no ta den servicio mas. E doño di trabao por haci esaki mediante e portal MiSVb 2.0. E doño di trabao debe e primanan pa e trahado te cu e fecha cu e trahado a sali for di servicio.
Mas informacion
Pa mas informacion por tuma contacto cu SVb na telefon 527-2700, via email na info@svbaruba.org of mediante e formulario aki.


text:
KRALENDIJK – Larry Alexander Thomas, un tremendo persona di e bario nort di Saliña a bai sosegá den brasa di señor. Larry Thomas djarason 23 di sèptèmber den oranan trempan di mainta a sera su wowonan pa semper. El a bringa te na final ku su malesa pa keda serka nos, pero señor a disidi otro.
Un bon hende di bèrdat. Personalmente mi ta bisa esaki, sinembargo ta hopi hende ta komentá den komunidat, ku e ta un persona trankil, sinembargo ku kurason grandi pa hende. Un persona semper alegre, habri pa yuda tur hende, entre otro na su trabou na Belastingdienst. Semper ku mi top’é, e ta kla pa yuda. E tabata e kara di e ofisina i apropiá pa e funshon ku e tabatin na bali. No pa bisa awor ku e no tei mas. Mi ta sigur ku e tabata na altura ku e ta un persona apropiá pa e posishon ku e tabatin na su trabou. Hopi bia ta sosodé ku un hende su trabou ta pa atendé ku kliente. Keremi no na Boneiru so, sinembargo ta sosodé ku e hende no tin loke nan ta bisa, karisma pa atendé ku hende, den e kaso aki kliente. Un persona manera Larry Thomas, ta nifiká hopi pa un negoshi. Bèrdat tin un dicho ta bisa: ‘De klant is koning’. Sinembargo si kara di bo negoshi no ta apresiá pa ‘klant’, lo no tin ‘klant’ te pa e ta ‘koning’.
Larry Thomas a bai i e mester ta ehèmpel pa nos ku a keda atras, pa siña for di dje. No ta fásil kambia un hende su manera di pensa i aktua. Mi sa tende hende bisa ora nan ta na ofisina di belasting, nan ta skohe semper pa Larry Thomas atendé ku nan asuntunan. Ta notabel riba facebook kuantu reakshon tin tokante su persona. Tur ta ekspresá e bon hende ku e tabata. Tica Nicolaas a skirbi entre otro riba facebook: “No ta tur ora presentá na Belastingdienst ta un bishita agradabel, sinembargo Larry semper tabata sa di akomodá kada un hende ku nan problema spesífiko. Ningun problema pa abo ku a akudí na Belastingdienst, tabata un problema pa Larry. Su manera trankil i su sonrisa ku nunka ta kita for di su kara, tabata trankilisá e hende. Ku pasenshi ekstraordinario e tabata duna splikashon den detaye, unda bo mester ta i kiko bo tin ku hasi. E tabata saka dokumentu ku bo mester for di den kòmpiuter p’abo, i si mester di ayudo pa yena nan, e tabata splika. Esei tabata Larry pa mi. ”
Sigur e ta hasi falta i doló den famia. Semper mi a top’é òf mester a hasi algu na ofisina di belasting, e ta habri ku amor pa yuda. Mi tin hopi luna sin topa kuné. Konforme boluntat di Dios nos ta aseptá su despedida di tera pa shelu den Reino di Dios. Forsa na su mama Hendrina, Tata Yubi, ruman nan i demas famia, koleganan i konosínan i ku bon Dios yena e lugá bashí di nos amigu.


text:
Siman pasa Parlamento di Aruba a ricibi diferente documento relata na e area financiero di parti di Gobierno. Ta trata aki di un Nota di fin di aña (Najaarsnota) cu ta parti di e ciclo presupuestario 2022 anticipando pa presupuesto supletorio yega Parlamento. Najaarsnota 2022 ta refleha cambionan cu ta premira cu mester tuma lugar basa riba gasto y entrada den presupuesto cu Parlamento a aproba na april ultimo. Tambe Parlamento a ricibi URK2 pa 2022, cu ta e Uitvoeringsrapportage kwartaal 2 di 2022 cu ta tambe un refleho di adminstracion financiero di pais Aruba cu ta un manera pa brinda informacion y responsabilisacion na tanto Parlamento di Aruba, Ministerraad como CAft. Tambe dia 1 di september Parlamento a ricibi Presupuesto 2023 cumpliendo asina cu e proceso legal y fecha stipula pa ley.
Parlamentario Setty Christiaans-Yarzagaray kier a duna palabra di elogio na Gabinete Wever-Croes II no solamente pa entrega presupuesto despues di 15 aña conforme e fecha stipula pa ley, si no tambe pa entrega un presupuesto cu solamente 25 miyon na deficit despues di apenas 3 aña cu Pandemia di Covid a impacta Aruba y mundo henter.
Den Najaarsnota a señala cu economia di Aruba a realisa mihor cu a anticipa. Pronostico economico ta basa riba calculacion realisa pa Departamento Asuntonan Economico (DEAZHI). E prome pronostico a tuma lugar prome na oktober 2021 unda cu a calcula cu economia lo crece cu 7.9%. Najaarsnota tin un update riba pronostico door di DEAZHI na juni 2022 na unda a calcula cu economia di Aruba lo crece cu 8.8% cu ta significa un mehoracion di casi 1% nominal. E crecemento premira aki ta mas tanto door di mehoracion den inversionnan priva unda ta premira un crecemento di 30.1% (95.1% nivel 2019) y tambe un mehoracion significante den sector turistico pa 2022 cu ta yegando nivel di 109.8% di 2019. Mester menciona cu ainda economia den su totalidad no a yega nivel di 2019 mirando cu ta premira cu 2022 lo cera na 96.5% di 2019, pues ainda no e nivel di 2019 pero no falta mucho mas.
Mirando cu ta anticipa un miho resultado den economia, esaki ta conduci na poco mas entrada pa pais Aruba (47.1 miyon) y consecuentemente un reduccion den e deficit calcula mirando cu gastonan tambe ta bay experencia un caida leve di casi 16.6 miyon. Ta premira cu deficit lo tin un caida di casi 80 miyon florin yegando 148.2 miyon florin. Esaki despues cu na 2020 a registra un deficit di 1,028.8 miyon y na 2021 un dificit di 585.5 miyon florin a consecuencia di efecto di Covid.
Un bon noticia cu ohala cu Dios duna miho resultado cu anticipa pa 2023, ta cu segun presupuesto presenta, ta premira cu e deficit lo resulta den 25 miyon florin cu ta un mehoracion significante y cu hopi esfuerso di parti di gobierno pa 2023. Ta aplaudi cu tanto Gabinete Wever-Croes I y II ta proyecta su entradanan conservativamente cu e speransa cu e resultado por resulta miho cu anticipa. E postura conseravativo aki por genera meevallers cu na final por resulta cu deficit ta baha of hasta resulta den surplus pa 2023. Na final, segun Parlamentario Yarzagaray, ta miho un postura pa entrega presupuesto mas realistico posibel basa riba scenarionan conservativo enbes di proyecta cercemento drastico y porta irealistico djis pa mustra entradanan mas halto pa asina gasta mas placa cu ta wordo genera. Pakico? Paso si proyecta entrada mas halto eora por gasta mas placa y crea mas debe, manera tawata e tendencia di Gobiernonan di Mike Eman I y II y motibo principal pakico awe Aruba tin un CAft.
Ta di elogia esfuersonan di Gabinete Wever-Croes, cu no tawata tin’e facil pa Goberna despues di AVP cu a subi debe di Aruba di 40.3% di debe na GDP na 2008 pa 75.8% na 2017 (CBA), despues di pa mal maneho financiero di AVP Aruba a mester a acepta normanan di LAft, despues di deal cu e impacto drastico door di Panndemia di Covid cu despues di mas di 100 aña mundo no a experencia, despues cu mester a presta suma substancial di Hulanda pa sostene e pueblo pa e pais no cay den otro door di efecto riba economia y sector laboral y mas recien, desde e guerra entre Rusia y Ukraina cu tin efecto drastico riba mundo di energia y prijs di gasolin, riba scarsedad di proeducto di alimentacion, riba mundo di transporte y tambe riba e efecto inflatorio di prijs di productonan.
Pa por produci un deficit di apenas 25 miyon den 2023 despues di asina tanto efecto negativo ta producto di trabounan duro, serio y cu curashi. Pa esaki mester gradici y aplaudi esfuersonan di Minster President, sra. Evelyn Wever-Croes, Minsiter di Finansas, Xiomara Maduro, ful gabinete Wever-Croes pero tambe tur profesional cu ta traha cu alma y cuerpo pa di nan banda tambe yuda Aruba sali di e situacion causa pa e pandemia y tur otro factor menciona cu Aruba ta aden.


text:
10 TIPS MATANAN SIN STRESS
Ora cu bo cumpra un mata di flor, no yega sak’e di biaha di e saco of pochi cu bo a cumpr’e, lag’e den su pochi of saco pa un siman na bo cas. Ora cu bo ta cla pa bay cambi’e di pochi pone algun fertilizer den e tera cu bo ta bay plante aden.
9 SIZE DI E POCHI OF E BURACO.
Ideal ta un pochi mas hancho y un poco mas hundo, no un pochi mesun smal cu e pochi of saco cu e mata ta aden, awor un mas hundo so. Den un pochi mas hancho e mata bira mas fuerte y ta produci mas flor.
8 UNDA BO TA PLANTA E MATA; LOCACION.
Evita di pone bo matanan di flor serca di area cu ta haya polucion di trafico di caminda y tambe no pon’e den un area cu hende of animal ta cana of pasa frecuentemente.
7 SOLO
Un mata di flor mester di entre 6 pa 8 ora di solo. E solo di merdia aki na Aruba ta hopi fuerte si, purba di uza net cu ta ser uza pa greenhouse pa reduci un poco di e rayonan di solo di merdia, of pone na un sitio cu e ta haya sombra den ora di merdia.
6 AWA
Si bo ta cultiva mata di flor den pochi, mester muha e mata tur dia.
5 PEST
Controla e PEST di e matanan ta hopi importante pa nan ta bon di salud y cu nan por floria. Observa e matanan regularmente y controla bao di nan foyonan. Usando Neem Oil mescla cu awa facilmente ta elimina e pestnan, uza dos of tres biaha pa bo logra elmina e pestnan completo. Neem Oil mescla cu awa no ta afecta e mata su salud, solamente e ta core cu e pestnan. Si tira un tiki Eucalyptus oil tambe ta yuda e efectividad di bo mescla di liquido pa spray.
4 HARK E TERA DI E MATA
Hopi hende no ta haci esaki pero ta hopi importante. Cada 10 dia ta imortante pa hark e superficie di e tera rond di e troncon di bo mata di flor pasobra cu e ta bira duro, principalmente cu e solo fuerte di Aruba. Despues cu e tera mas suave despues di 3 pa 5 dia bo por aplica un poco fertilizer.
3 TERA
Tera di un mata di flor mester tin un PH di entre 6 pa 6.5 Mata di flor ta gusta un tera un poco acidico. Si bo tin un Piedra di Alum Powder bo por raspa un poco den awa y duna e mata pa asina e por absorba e nutrientenan un biaha cada 15 dia. Un cuchara di binager blanco den un liter di awa tambe ta yuda pa haci bo tera acidico.
2 FERTILIZER
Ta ser recomenda pa cada 15 dia duna e mata un poco fertilizer organico manera compost. Hark e tera promer rond di e mata y despues agrega e compost y mescla esaki cu e tera di e superficie.
1 CORTA E MATA REGULARMENTE
Corta un mata no ta crueldad, mas bien corta e mata segun temporada ta yuda e mata crea mas taki y blachi y asina por duna mas flor.
Hopi exito cu e tipsnan pa bo crea of mehora bo matanan di flor pa nan por duna mas flor y color den bo Hardin.


text:
Amérika
Amérika (na aimará: Amërika, na spaño: América, na franses: Amérique, na guarani: Amérika, na ingles: Americas, na hulandes: Amerika, na quechua: Amirika, na portugues: América) ta e kontinente localiza na hemisferio west y ku si estende, na sentido nort-sur, desde e Oseano artiko té e cabo Horn, na longo di mas o menos di 15 000 kilometro. E su extremo ost insular (no-kontinental) ta situa na Groenlandia, e Nordostrundingen, mientras e west ta situa na e Aleutanan. E extremonan kontinental (no-insular) ta e cabo Principe di Gales, e extremo west, na Alaska, y e ponta do Seixas, extremo ost, na estado brasilianu di Paraíba. E Amérika ta forma di dos masanan di dimenshonan kontinental (Nort Amerika y Sur Amerika) ku ta liga por un istmo (e istmo di Panama) ku ta korta por un kanal (e kanal di Panama).


text: Net despues di mey anochi polis tabata ocupa cu un control na e cruzada Adriaan Lacle blvd. cu L.G. Smith blvd. y na dado momento ta yegando un Toyota Altezza blauw biña cu ta zona duro y polis a bay purba par’e pero e chauffeur ta manda e auto y dal e agente benta abao te spart e celular di e agente policial e otro colega a tuma e number di auto y a avisa central di polis di lo susedido asina mes herida e agente a lanta y a bay tras di e auto. E chauffeur a tuma direccion Dakota, Sabana Blanco y a perde for di bista na altura di Pacifico Dakota. Como cu tin e number di auto a haya sa unda esaki ta registra y a bay na e cas na Tamarijn pero no a encontre mientras a avisa tur patruya pa ta alerta y tira bista riba e auto aki para esaki y detene e chauffeur. Un rato despues e agente policial a cuminsa sinti hopi dolornan fuerte te cu un patruya mester a hib’e hospital cu urgencia unda eynan e ta ser atendi y revisa lesionnan ricibi.


text:
Gobièrnu ta duna státus relashoná ku kondishonnan mará na di dos transh
Publiká riba 01 Sèptèmber 2020
WILLEMSTAD – Konforme petishon di Hulanda, Gobièrnu di Kòrsou a entregá 31 di ougùstùs último un karta na Kolegio di Supervishon Finansiero (Cft) indikando státus di e pasonan ku a tuma lugá den e periodo tras di lomba, pa kumpli ku e kondishonnan di Hulanda mará na e di dos transh di sosten finansiero. E karta ta duna un bista general, pero informativo di kon leu Gobièrnu a yega i tambe kiko ta e pronóstikonan finansiero pa e tempu benidero.
Puntonan importante ku a bin dilanti den e karta:
- Gobièrnu di Kòrsou for di aprel 2020 a bin ta duna sosten na personanan ku a pèrdè trabou tantu promé komo despues di 15 di mart di e aña aki. Esaki Kòrsou a bin ta hasi ku su propio fondonan, sin sosten di Hulanda. Gobièrnu den e kaso aki por garantisá pago na e grupo aki te ku fin di sèptèmber awor, kual lo monta un total di 6 luna ku a logra duna sosten.
- Entrante 1 di yüli 2020 a introdusí e rebaho riba pakete laboral di mandatario i parlamentarionan. Mester ankra esaki awor den un lei. E proseso pa logra esaki ya ta kanando i e konsepto lo keda presentá na ‘Raad van Advies’, pa despues e bai Parlamento na luna di òktober ku tur probabilidat.
- Pa loke ta trata redukshon di 12.5% di e pakete laboral di empleadonan di sektor públiko, Konseho di Minister ya a aprobá e konsepto di lei kual lo mester keda presentá na Parlamento mas pronto posibel.
- Intenshon tambe ta pa kombertí e Dekreto Ministerial publiká riba 13 di mei – ku ta trata salario di funshonarionan haltu ku mester adaptá konforme e salario nobo di Promé Minister – den un konsepto di lei. E konsepto di lei aki tambe lo presentá na Parlamento na luna di òktober. Mientrastantu e Dekreto Ministerial lo keda vigente. A base di esaki a kalkulá ademas e tarifanan redusí pa consultants, kual Konseho di Minister tambe a aprobá.
Den e karta Gobièrnu a presentá alabes su ‘business case’. Esaki ta enserá tambe konseho (“second opinion”) di CMC. Ademas di esei a entregá relato anual di tur kompania di Gobièrnu ku Cft a rekerí.
Di e forma aki Gobièrnu di Kòrsou ke demostrá ku e ta kumpli ku su palabrashonnan ku Reino Hulandes i un bes mas di ta serio den ehekushon di su plan pa rekuperá e situashon sosial-ekonómiko di Kòrsou i sigui konstruí pais. A base di esaki Gobièrnu ta spera di por kontinuá e kombersashonnan ku Hulanda, pa finalmente yega na un akuerdo fiho ku ta benefisiá pueblo di Kòrsou.


text:
Fundashon pa Konsumidó ta un organisashon independiente ku ta sali na interes di e pueblo kumpradó. E publikashon aki ta konta ku ouspisio di Ministerio di Desaroyo Ekonómiko.
Fundashon pa Konsumidó usualmente ta hasi anotashon di preis di fruta i berdura den supermarket i minimarketnan na Kòrsou. Ku e meta pa brinda nos konsumidónan un bista amplio di preisnan riba merkado, Fundashon pa Konsumidó ta amplia i adaptá su anotashon di preis, poniendo énfasis e bia aki riba fruterianan na Kòrsou. Den e periodo di 27 te ku 31 di yanüari a bishitá 9 fruteria i anotá preis di un kantidat di 104 produkto. E 9 establesimentunan ku a bishitá ta: Aline Fruit Center, Bo Kunuku, Carrot Export, City Center, Dani’s Fruit Center, Fruteria Los Primos, Frutonica Market, Fruteria Helen i The Home of Fruits.
Ta bon pa enfatisá ku Fundashon pa Konsumidó durante di e komparashon di preis aki no a tene kuenta ku pais di orígen, marka ni kalidat di produkto.
Dani’s Fruit Center esun ku mas variedat di Fruta i Berdura
Despues di a analisá resultadonan di e anotashon di preis na e diferente Fruterianan ariba menshoná, Fundashon pa Konsumidó a konstatá ku Dani’s Fruit Center ta e fruteria mihó surti basá riba e 104 produktonan ku a keda anotá den e periodo di 27 te ku 31 di yanüari 2022. Di e 104 produktonan, Dani’s Fruit Center tatin un total di 62 produkto den stòk. Fruteria Los Primos ta resultá na di dos lugá ku un kantidat di 60 produkto i Aline Fruit Center ta na di tres lugá ku 49 produkto den stòk.
Dani’s Fruit Center, e fruteria mas ekonómiko
Resultadonan di e anotashon di preis ta indiká ku Dani’s Fruit Center ku tin mas produkto na un preis mas ekonómiko. Di e 104 produktonan ku Fundashon pa Konsumidó a anotá, Dani’s Fruit Center tabata tin 32 produkto na un preis mas kumbiniente. Fruteria Los Primos ta na di dos lugá ku un kantidat di 22 produkto i Carrot Export i Aline Fruit Center na di tres lugá ku 17 produkto.
Diferensia grandi di preis
Durante di e anotashon di preis aki nos a konstatá tambe algun diferensia di preis entre e diferente Fruterianan ariba menshoná. Fundashon pa Konsumidó lo pone énfasis riba algun di e diferensianan aki pa asina duna nos konsumidónan un mihó bista i kumpra mas konsiente.
Un kilo di batata Hulandes ta kosta na Fruteria Los Primos Fl. 1.60. Na Fruteria Helen esaki ta kosta Fl. 3.95, kual ta un diferensia di preis di fl. 2.35. Pa loke ta trata lamunchi, un kilo ta kosta na Aline Fruit Center Fl. 4.50 i na Carrot Export esaki ta kosta Fl. 7.00, kual ta un diferensia di Fl. 2.50. Tambe nos por a tuma nota di diferensia entre preisnan di Gember na e diferente Fruterianan.Un kilo di Gember ta kosta na Frutonica Market Fl. 7.50. Na Fruteria Helen esaki ta kosta Fl. 14.00, kual ta un diferensia di Fl. 6.50.
Enfatisando esakinan, Fundashon pa Konsumidó ke para ketu riba e importansia di kome salú i alabes e relevansia di kompra konsiente i responsabel.
Pa mas informashon tokante e anotashon di preis di fruta i berdura por tuma kontakto ku nos na number di telefòn 462-6666 òf e-mail info@fundashonpakonsumido.org. Pa e lista di preis kompletu por subi riba nos wèpsait www.fundashonpakonsumido.org.


text:
Publiká riba 04 Mei 2021
Kiko ta libertat sin un lucha?
Awe nos ta konmemorá ku 76 aña pasa Segundo Guera Mundial a bin na su fin. Un guera ku a eksigí hopi bida di militar i siudadano.
Esakinan ta personanan ku a drenta vèlt di bataya; siudadano i organisashonnan ku a forma un resistensia i a hasi tur kos pa protehá nos hendenan den komunidat.
Sin nan sakrifisio, nos no lo ta konosé libertat manera nos konosé awe.
Libertat ta un di e kosnan mas balioso ku nos komo hende tin. Libertat ta duna abo e oportunidat pa move liber, bo por deskubrí mundu i kontribuí na bo desaroyo. Libertat ta forma bo ser i e ta ofresé bo oportunidat pa ta bo mes, pero tambe e oportunidat pa ken bo skohe pa ta.
Den 2021 nos ta atrobe den un lucha. Un lucha ku nos ta den dje huntu ku henter mundu. Den e lucha aki meskos ku den Segundo Guera Mundial nos libertat ta wòrdu menasa.
Meskos ku 76 aña pasá nos ta wòrdu limitá den nos libertat pa move. Nos tur un bia mas ta den lucha, awor kontra Covid19.
Ademas di hopi fèrdrit ku e vírùs aki ta okashoná ora un persona fayesé, e ta krea distansia entre hende i asta por sòru ku hende ta kai den isolashon.
No opstante esaki, e pandemia ta trese tambe e guerero nobo. E guerero aki ta bistí den un trahe di protekshon ku ta tapa kompleto, handschoen i tapa boka. Solamente su wowonan bo por mira. Nan ta yená ku vigor i hopi empatia. Nan ta traha non-stop; tin biaha solamente 1 ora di sosiegu.
Renunsiá i entregá no ta un opshon.
Mi ta referí na nos ‘frontliners’ ku ta para man den man ku personal den kuido, den kushina, personal di ambulans, resepshonista i hopi mas manera staf di GGD i kuerpo polisial. Nan tur ta kontribuí. Huntu nan ta para fuerte i nan ta ofresé e kuido i protekshon ku ta asina nesesario. Nan esfuerso ta inkansabel i nan ta bringa ku tur konosementu i vigor ku tin den nan.
E otro guereronan ta abo i ami.
Nos ta e persona den bario ku ta kuida e muchanan ku mester di un opvang. Nos ta esun ku ta vigilá ku nos bisiña hende grandi ku ta biba su so. Nos ta e trahadó sosial ku ta buska drechi di famia pa yuda dil ku opstákulo ku ta hasi e temporada aki mas difísil. Nos ta e bisiña ku ta yuda otro bisiña pa registrá pa asina por bai bakuná. Nos ta e persona ku ta kumpra komestibel i pone den balkon òf kushiná pa hendenan por tin un kuminda kayente pa wanta stoma.
Huntu nos tur a sòru pa nos komunidat keda fuerte i optimista apesar di tur kos.
Meskos ku 76 aña pasá, danki na e aktonan di nos, héroenan, i sentido di solidaridat, ku nos por a sali viktorioso I rekobrá nos libertat.
Lamentablemente e guera aki manera tur guera tin su víktimanan. Awe mi ke tuma e oportunidat i duna honor na esnan ku a pèrdè e lucha i a bai nos dilanti. Sea nan a fayesé na kas, kas di kuido òf den hospital. Famia i amigu a keda atras den tristesa i ku un bashí di a pèrdè nan ser kerí.
Nos komo pueblo a entrega hopi último aña pa por gana e bataya aki. Medidanan di protekshon ku a tacha nos derecho di mas balioso: Nos libertat.
Mi sa ku ta difísil pa kada un di nos di entregá sierto libertatnan. Manera, selebrá un kumpleaño huntu, duna bo wela un brasa fuerte, dal un beter ku amigunan i baila.
Mi ke yama boso Danki pa e lucha ku nos a hiba huntu. Boso tambe mi mester duna boso honor. E sakrifisio ku kada un di nos a hasi ta kontribuí na e lucha kontra di Covid19.
Laga nos, den nos lucha, duna honor na e guereronan di Segundo Guera Mundial i tur otro héroe ku den 2021 ainda ta lucha pa libertat sea ta kapturá òf den eksilio. No laga nan lucha ta por nada.
We are fighting the good fight.
Mi ke hasi un yamada na tur hende. No entrega, ‘don’t give up!’ Tuma esnan ku a bai nos dilanti komo ehèmpel. Ban hasi e mundu aki mas mihó ku nos a bin hañ’é. Mi ta konvensí ku nos lo surpasá e periodo difísil aki .. tambe. Keda ku bo bista riba horizonte. Enfoká riba nos futuro briante. Un futuro kaminda nos por biba atrobe den libertat.
Permití mi finalisá ku un quote di Yvette Clark:
” Only by acknowledging the success and sacrifice made by those who came before us, can we fully understand what we must do to ensure the liberty of those who will succeed us.”
Solamente si nos rekonosé éksito i e sakrifisionan ku esnan ku a bai nos dilanti a hasi, nos lo por komprondé kiko nos mester hasi pa keda garantisá libertat di esnan ku lo sigui nos.
Danki Pueblo di Kòrsou di a duna mi un espasio awe nochi.
Dios Bendishoná Kòrsou i esnan ku a sakrifiká na nos libertat.